FÓGRA ÓN GCOIMISIÚN

“Treoirleabhar gorm” 2022 um chur chun feidhme rialacha an Aontais Eorpaigh maidir le táirgí

(Téacs atá ábhartha maidir le LEE)

(2022/C 247/01)

CLÁR NA nÁBHAR

1. SAORGHLUAISEACHT EARRAÍ A RIALÁIL 5

1.1. Peirspictíocht stairiúil 5

1.1.1. An ‘Seanchur Chuige’ 6

1.1.2. Aitheantas Frithpháirteach agus Rialachán (AE) 2019/515 maidir le hAitheantas Frithpháirteach Earraí 6

1.1.3. An ‘Cur Chuige Nua’ agus an ‘Cur Chuige Domhanda’ 7

1.2. An ‘Creat Reachtach Nua’ 9

1.2.1. Nuachóiriú ar fhorálacha faireachais margaidh 10

1.2.2. Cineál dlíthiúil ghníomhartha an Chreata Reachtaigh Nua agus na reachtaíochta maidir le Faireachas Margaidh agus a gcaidreamh le reachtaíocht eile an Aontais 11

1.2.3. An bealach a ghabhann an córas ina chéile 12

1.3. An Treoir maidir le Sábháilteacht Ghinearálta Táirgí 12

1.4. An reachtaíocht maidir le dliteanas táirge 13

1.5. Raon feidhme an Treoirleabhair 13

2. CÉN UAIR ATÁ FEIDHM AG REACHTAÍOCHT CHOMHCHUIBHITHE AN AONTAIS MAIDIR LE TÁIRGÍ? 15

2.1. Cumhdach táirgí 15

2.2. Cur ar fáil ar an margadh 19

2.3. Cur ar an margadh 19

2.4. Cur ar fáil agus cur ar an margadh i gcás ciandíolachán agus díolacháin ar líne 21

2.5. Táirgí a allmhairítear ó thíortha lasmuigh den Aontas 22

2.6. Cur i seirbhís nó in úsáid (agus suiteáil) 23

2.7. Cur i bhfeidhm comhuaineach ghníomhartha comhchuibhithe an Aontais 24

2.8. An úsáid / an mhí-úsáid atá beartaithe agus atá measartha intuartha 25

2.9. Feidhm gheografach (Stáit CSTE LEE, Tíortha agus Críocha Thar Lear, an Tuirc) 26

2.9.1. Ballstáit agus Tíortha agus críocha thar lear 26

2.9.2. Stáit CSTE LEE 27

2.9.3. Monacó, San Mairíne agus Andóra 27

2.9.4. An Tuirc 28

2.9.5. Tarraingt siar na Ríochta Aontaithe as an Aontas 29

2.9.6. Tuaisceart Éireann 30

2.10. Idirthréimhsí i gcás rialacha nua nó athbhreithnithe ón Aontas 31

2.11. Socruithe idirthréimhseacha le haghaidh Dhearbhú Comhréireachta an Aontais Eorpaigh 32

2.12. Samplaí achoimre 33

3. NA GNÍOMHAITHE SA SLABHRA SOLÁTHÁIR TÁIRGÍ AGUS A nOIBLEAGÁIDÍ 34

3.1. Monaróir 34

3.2. Ionadaí údaraithe 38

3.3. Allmhaireoir 39

3.4. Dáileoir 41

3.5. Soláthraithe Seirbhíse Comhlíonta 43

3.6. An toibreoir eacnamaíoch dá dtagraítear in Airteagal 4 de Rialachán (AE) 2019/1020 43

3.7. Idirghabhálaithe eile: Soláthraithe seirbhíse idirghabhála faoin Treoir maidir le Ríomhthráchtáil 45

3.8. Úsáideoir deiridh 46

4. CEANGLAIS MAIDIR LE TÁIRGE 47

4.1. Ceanglais fhíor-riachtanacha maidir le táirge 47

4.1.1. Sainmhíniú ar cheanglais fhíor-riachtanacha 47

4.1.2. Comhréireacht leis na ceanglais fhíor-riachtanacha: caighdeáin chomhchuibhithe 49

4.1.3. Comhréireacht leis na ceanglais fhíor-riachtanacha: féidearthachtaí eile 55

4.2. Ceanglais inrianaitheachta 56

4.2.1. Cén fáth a bhfuil an inrianaitheacht tábhachtach? 56

4.2.2. Forálacha inrianaitheachta 56

4.3. Doiciméadacht theicniúil 61

4.4. Dearbhú comhréireachta AE 62

4.5. Ceanglais maidir le marcáil 64

4.5.1. Marcáil CE 64

4.5.2. Marcálacha sainordaitheacha eile 69

5. MEASÚNÚ COMHRÉIREACHTA 70

5.1. Modúil le haghaidh mheasúnú comhréireachta 70

5.1.1. Céard is measúnú comhréireachta ann? 70

5.1.2. Struchtúr modúlach an mheasúnaithe comhréireachta i reachtaíocht an Aontais um chomhchuibhiú 70

5.1.3. Gníomhaithe um measúnú comhréireachta – Suíomh an mheasúnaithe comhréireachta sa slabhra soláthair 71

5.1.4. Modúil agus a gcuid athraitheach 74

5.1.5. Nósanna imeachta aonmhodúil agus démhodúil – Nósanna imeachta atá bunaithe ar chineál (cineálscrúdú AE) 74

5.1.6. Modúil arna mbunú ar dhearbhú cáilíochta 75

5.1.7. Forbhreathnú ar mhodúil 76

5.1.8. Forbhreathnú ar nósanna imeachta 78

5.1.9. An réasúnaíocht maidir leis na modúil iomchuí a roghnú 80

5.2. Comhlachtaí um measúnú comhréireachta 81

5.2.1. Comhlachtaí um measúnú comhréireachta agus comhlachtaí faoina dtugtar fógra 81

5.2.2. Róil agus freagrachtaí 81

5.2.3. Inniúlacht na gComhlachtaí faoina dtugtar Fógra 84

5.2.4. Comhordú idir comhlachtaí faoina dtugtar fógra 84

5.2.5. Fochonraitheoireacht ag comhlachtaí faoina dtugtar fógra 85

5.2.6. Comhlachtaí intí atá creidiúnaithe 87

5.3. Fógra 87

5.3.1. Údaráis a thugann fógra 87

5.3.2. An próiseas maidir le fógra a thabhairt 88

5.3.3. Foilsiú ag an gCoimisiún – suíomh gréasáin NANDO 92

5.3.4. Faireachán a dhéanamh ar inniúlacht comhlachtaí faoina dtugtar fógra – Fionraíocht – tarraingt siar – achomharc 93

6. CREIDIÚNÚ 94

6.1. Cad chuige an creidiúnú? 94

6.2. Céard is creidiúnú ann? 95

6.3. Raon Feidhme an Chreidiúnúcháin 96

6.4. Creidiúnú de réir Rialachán (CE) Uimh. 765/2008 96

6.4.1. Comhlachtaí náisiúnta creidiúnaithe 96

6.4.2. Neamhiomaíocht agus neamhthráchtáil chomhlachtaí náisiúnta creidiúnaithe 98

6.5. An bonneagar creidiúnaithe Eorpach 99

6.5.1. Scéimeanna creidiúnaithe earnálacha 99

6.5.2. Meastóireacht phiaraí 99

6.5.3. Toimhde na comhréireachta do na comhlachtaí creidiúnaithe náisiúnta 100

6.5.4. Ról EA chun an cleachtas creidiúnaithe a thacú agus a chomhchuibhiú ar fud na hEorpa 100

6.6. Creidiúnú trasteorann 100

6.7. Creidiúnú sa chomhthéacs idirnáisiúnta 102

6.7.1. Comhar idir comhlachtaí creidiúnaithe 102

6.7.2. An tionchar ar chaidrimh trádála i réimse an mheasúnaithe comhréireachta idir an tAontas agus Tríú Tíortha 103

7. FAIREACHAS MARGAIDH 104

7.1. Cén fáth a bhfuil gá againn leis an bhfaireachas margaidh? 104

7.2. Raon Feidhme Rialachán (AE) 2019/1020 105

7.3. Faireachas Margaidh a Eagrú 106

7.3.1. Bonneagair náisiúnta 107

7.3.2. Straitéisí náisiúnta faireachais margaidh 107

7.3.3. Faisnéis phoiblí 108

7.3.4. Smachtbhannaí 108

7.4. Seiceálacha ag na hÚdarás Faireachais Margaidh 109

7.4.1. Gníomhaíochtaí faireachais margaidh 109

7.4.2. Bearta faireachais margaidh 111

7.5. Rialú táirgí ó thríú tíortha 113

7.5.1. Ról na n-údarás teorann 114

7.5.2. Prionsabail na rialuithe teorann 114

7.5.3. Nósanna imeachta is infheidhme 114

7.6. Comhar i measc na mBallstát agus leis an gCoimisiún Eorpach 116

7.6.1. Gníomhaíocht ar fud an Aontais maidir le neamhchomhlíonadh 116

7.6.2. An clásal coimirce a chur i bhfeidhm 117

7.6.3. Cúnamh frithpháirteach, Comhar Riaracháin agus Líonra an Aontais um chomhlíonadh táirgí 120

7.6.4. Córas Mear-Rabhaidh maidir le táirgí neamhbhia a mbaineann riosca leo (RAPEX) 122

7.6.5. ICSMS 123

7.6.6. Feistí leighis: córas forairdill 125

8. SAORGHLUAISEACHT TAIRGÍ LAISTIGH DEN AONTAS EORPACH 126

8.1. An clásal saorghluaiseachta 126

8.2. Teorainneacha agus srianta 126

9. GNÉITHE IDIRNÁISIÚNTA DE REACHTAÍOCHT AN AONTAIS EORPAIGH MAIDIR LE TÁIRGÍ 127

9.1. Comhaontuithe maidir le measúnú comhréireachta agus glactha de tháirgí tionsclaíocha (ACAAnna); 127

9.2. Comhaontuithe um aitheantas frithpháirteach (MRAnna) 128

9.2.1. Na príomhshaintréithe 128

9.2.2. An MRA idir an tAontas Eorpach agus an Eilvéis. 129

9.2.3. Na Stáit LEE-CSTE: Comhaontuithe maidir le haitheantas frithpháirteach agus Comhaontuithe maidir le Measúnú Comhréireachta agus Glactha 130

9.2.4. Prótacal CETA maidir le measúnú comhréireachta 130

9.3. An Comhaontú Trádála agus Comhair leis an Ríocht Aontaithe 131

IARSCRÍBHINNÍ 132

Iarscríbhinn 1 - Reachtaíocht an Aontais Eorpaigh dá dtagraítear sa Treoir (liosta neamhchuimsitheach) 132

Iarscríbhinn 2 – Doiciméid bhreise treoraíochta 136

Iarscríbhinn 3 - Seoltaí áisiúla gréasáin 138

Iarscríbhinn 4 - Nósanna imeachta um measúnú comhréireachta (modúil ó Chinneadh Uimh. 768/2008/CE) 139

Iarscríbhinn 5 - Ceisteanna Coitianta maidir le marcáil CE 150

RÉAMHRÁ

An Treoirleabhar maidir le cur chun feidhme treoracha bunaithe ar an gCur Chuige Nua agus an Cur Chuige Domhanda (an ‘Treoirleabhar Gorm’), foilsíodh é in 2000. Ó shin i leith, tháinig sé chun bheith ar cheann de na príomhdhoiciméid tagartha lena mínítear conas an reachtaíocht a chur chun feidhme bunaithe ar an gCur Chuige Nua, rud a chumhdaítear anois leis an gCreat Reachtach Nua. Tá sé de rún ag an Treoirleabhar na heilimintí éagsúla den Chreat Reachtach Nua agus d’fhaireachas margaidh a mhíniú.

Rinneadh athbhreithniú ar an ‘Treoirleabhar Gorm’ in 2014 chun forbairtí nua a chumhdach agus chun an chomhthuiscint is leithne agus is féidir a áirithiú ar chur chun feidhme an Chreata Reachtaigh Nua chun táirgí a mhargú. Rinneadh athbhreithniú agus oiriúnú breise air in 2016.

Leis an leagan nua seo den Treoirleabhar cuirtear leis na heagráin a tháinig roimhe sin, ach léirítear leis freisin athruithe a rinneadh le déanaí ar an reachtaíocht agus go háirithe glacadh Rialacháin nua maidir le Faireachas Margaidh (1).

FÓGRA TÁBHACHTACH

Beartaítear an Treoirleabhar seo chun rannchuidiú le tuiscint níos fearr a fháil ar rialacha an Aontais maidir le táirgí agus chun rannchuidiú lena gcur i bhfeidhm ar bhealach níos aonfhoirmí agus níos comhleanúnaí thar earnálacha éagsúla agus ar fud an mhargaidh aonair. Dírítear an Treoirleabhar ar na Ballstáit agus ar dhaoine eile ar gá dóibh a bheith ar an eolas faoi na forálacha a dheartar chun go n-áiritheofar saorchúrsaíocht táirgí chomh maith le hardleibhéal cosanta ar fud an Aontais (e.g. comhlachais trádála agus tomhaltóirí, eagraíochtaí um chaighdeánú, monaróirí, allmhaireoirí, dáileoirí, comhlachtaí um measúnú comhréireachta agus ceardchumainn). Tá sé bunaithe ar chomhairliúchán i measc na bpáirtithe leasmhara uile.

Tá sé beartaithe a bheith ina threoirdhoiciméad amháin – níl feidhm dhlíthiúil ach ag téacs ghníomh comhchuibhithe an Aontais féin. I gcásanna áirithe, is féidir go mbeidh difríochtaí ann idir forálacha gnímh comhchuibhithe ón Aontas agus inneachar an Treoirleabhair seo, go háirithe i gcás nach féidir tuairisc iomlán a thabhairt sa Treoirleabhar seo ar fhorálacha atá beagán éagsúil sa ghníomh comhchuibhithe aonair ón Aontas. Baineann an léirmhíniú ceangailteach ar reachtaíocht an Aontais le hinniúlacht eisiach Chúirt Bhreithiúnais an Aontais Eorpaigh. Leis na tuairimí a nochtar sa Treoirleabhar seo ní féidir réamhbhreithiúnas a dhéanamh ar an seasamh a d’fhéadfadh an Coimisiún a ghlacadh os comhair na Cúirte Breithiúnais. Níl an Coimisiún Eorpach ná aon duine atá ag gníomhú thar ceann an Choimisiúin freagrach as aon úsáid a d'fhéadfaí a bhaint as an bhfaisnéis seo a leanas.

Tá feidhm ag an Treoirleabhar seo maidir le Ballstáit an Aontais ach tá feidhm aige freisin maidir leis an Íoslainn, Lichtinstéin agus an Iorua mar shínitheoirí an Chomhaontaithe maidir leis an Limistéar Eorpach Eacnamaíoch (LEE), agus maidir leis an Eilvéis agus an Tuirc chomh maith i gcásanna áirithe. Dá réir sin, tagairtí don Aontas nó don mhargadh aonair, ní mór a thuiscint gur tagairtí iad do LEE nó do mhargadh LEE.

Ós rud é gur léiriú atá sa Treoirleabhar seo ar an reachtaíocht atá ann tráth a dhréachtaithe, is féidir go mbeidh an treoraíocht a thairgtear faoi réir a modhnaithe ina dhiaidh sin.

1. SAORGHLUAISEACHT EARRAÍ A RIALÁIL

1.1. Peirspictíocht stairiúil

Bhí cuspóirí na gcéad treoracha comhchuibhithe dírithe ar dheireadh a chur le bacainní agus ar shaorghluaiseacht earraí sa mhargadh aonair. Tá na cuspóirí sin á gcomhlánú anois le beartas cuimsitheach atá dírithe ar a áirithiú nach gcuirtear ach táirgí atá sábháilte agus comhlíontach ar bhealach eile ar fáil ar an margadh, ar bhealach is gur féidir le hoibreoirí eacnamaíocha macánta tairbhiú de chothroime iomaíochta, agus ar an gcaoi sin cosaint éifeachtach ar thomhaltóirí an Aontais agus úsáideoirí gairmiúla agus margadh aonair iomaíoch san Aontas á gcur chun cinn an tráth céanna.

Tháinig forbairt ar bheartais agus teicnící reachtacha le linn lánpháirtíocht Eorpach an 40 bliain dheireanacha, go háirithe sa réimse a bhaineann le saorghluaiseacht earraí, rud a rannchuidíonn le rath an Mhargaidh Aonair inniu.

Go stairiúil, tháinig reachtaíocht an Aontais le haghaidh earraí chun cinn trí chúig phríomhchéim:

— an cur chuige traidisiúnta nó an ‘Seanchur Chuige’ maidir le téacsanna mionsonraithe ina bhfuil na ceanglais theicniúla agus riaracháin uile is gá;

— an ‘Cur Chuige Nua’ a forbraíodh in 1985, lenar srianadh inneachar na reachtaíochta chuig ‘ceanglais fhíor-riachtanacha’ agus na mionsonraí teicniúla á bhfágáil faoi chaighdeáin chomhchuibhithe Eorpacha. As sin, d’eascair forbairt beartais Eorpaigh um chaighdeánú chun tacú leis an reachtaíocht sin;

— forbairt na n-ionstraimí um measúnú comhréireachta, rud ba ghá a dhéanamh de thoradh chur chun feidhme na ngníomhartha comhchuibhithe éagsúla ón Aontas, idir an Cur Chuige Nua agus an Seanchur Chuige;

— an ‘Creat Reachtach Nua’ (2) a glacadh in Iúil 2008, lenar tógadh ar an gCur Chuige Nua agus lenar cuireadh an creat reachtach foriomlán i gcrích leis na heilimintí uile is gá le haghaidh measúnú comhréireachta, creidiúnú agus faireachas margaidh éifeachtach lena n-áirítear rialú ar tháirgí ó áiteanna lasmuigh den Aontas;

— in 2019 glacadh Rialachán nua maidir le Faireachas Margaidh (3) agus Rialachán nua maidir le hAitheantas Frithpháirteach earraí atá ar an margadh go dleathach i mBallstát eile (4).

1.1.1. An ‘Seanchur Chuige’

Leis an Seanchur Chuige léiríodh an bealach traidisiúnta inar tharraing údaráis náisiúnta reachtaíocht theicniúil suas, agus cuid mhór mionsonraí á dtabhairt – rud a spreagtar de ghnáth le heaspa muiníne i ndéine oibreoirí eacnamaíocha i leith saincheisteanna a bhaineann le sláinte phoiblí agus sábháilteacht. In earnálacha áirithe (e.g. méadreolaíocht dhlíthiúil) is amhlaidh a sholáthair na húdaráis phoiblí féin deimhnithe comhréireachta. Ós rud é go raibh gá le haontoilíocht sa réimse sin go dtí 1986 bhí glacadh na reachtaíochta sin an-anásta agus is minic gur cúiseanna beartais phoiblí a thugann údar le leas leanúnach a bheith á bhaint as an teicníc sin i roinnt earnálacha (e.g. reachtaíocht bhia), sin nó traidisiúin idirnáisiúnta agus/nó comhaontuithe nach féidir a athrú go haontaobhach (e.g. reachtaíocht maidir le gluaisteáin nó bia athuair).

Tháinig an chéad iarracht chun éalú ón staid sin le glacadh Threoir 83/189/CEE (5) an 28 Márta 1983 lena gcuirtear nós imeachta faisnéise ar bun idir na Ballstáit agus an Coimisiún chun cruthú bacainní teicniúla nua ar shaorghluaiseacht earraí a sheachaint, ar ghá tamall fada leis an méid sin a cheartú tríd an bpróiseas comhchuibhithe.

Faoin Treoir sin, tá oibleagáid ar na Ballstáit fógra faoi dhréachtrialacháin theicniúla náisiúnta a thabhairt do Ballstáit eile agus don Choimisiún (agus bhí oibleagáid ar eagraíochtaí náisiúnta um chaighdeánú fógra a thabhairt faoi dhréachtchaighdeáin náisiúnta (6) don Choimisiún, d’eagraíochtaí Eorpacha um chaighdeánú agus d’eagraíochtaí náisiúnta eile um chaighdeánú). Le linn tréimhse neamhghníomhaíochta, ní fhéadfar na rialacháin theicniúla a ghlacadh, rud a thugann deis freagartha don Choimisiún agus do na Ballstáit eile. In éagmais freagairtí laistigh den tréimhse neamhghníomhaíochta thosaigh 3 mhí, féadfar na dréachtrialacháin theicniúla a ghlacadh ansin. Thairis sin, i gcás ina n-ardaítear agóidí, fochuirtear tréimhse 3 mhí neamhghníomhaíochta eile.

Maireann an tréimhse neamhghníomhaíochta 12 mhí má tá togra ann le haghaidh gníomh comhchuibhithe ón Aontas sa réimse atá i gceist. Mar sin féin, níl feidhm ag an tréimhse neamhghníomhaíochta i gcás ina bhfuil oibleagáid ar Bhallstát rialacháin theicniúla a thabhairt isteach go práinneach chun sláinte phoiblí nó sábháilteacht, ainmhithe nó plandaí a chosaint.

1.1.2. Aitheantas Frithpháirteach agus Rialachán (AE) 2019/515 maidir le hAitheantas Frithpháirteach Earraí

I dteannta tionscnaimh reachtacha chun bacainní nua a chosc agus saorghluaiseacht earraí a chur chun cinn, saothraíodh freisin cur i bhfeidhm córasach phrionsabal an aitheantais fhrithpháirtigh, prionsabal a chumhdaítear i ndlí an Aontais. Tá rialacháin theicniúla náisiúnta faoi réir fhorálacha Airteagail 34 go 36 den Chonradh ar Fheidhmiú an Aontais Eorpaigh (CFAE) (7), lena dtoirmeasctar srianta cainníochtúla nó bearta lena bhfuil éifeacht choibhéiseach. Le cásdlí na Cúirte Breithiúnais, go háirithe cás 120/78 (an cás ‘Cassis de Dijon’ (8)), soláthraítear na príomheilimintí le haghaidh aitheantas frithpháirteach. Is mar a leanas atá éifeacht an chásdlí sin.

— Táirgí atá ar an margadh go dleathach i mBallstát amháin ba cheart saorchúrsaíocht a bheith acu i bprionsabal ar fud an Aontais.

— In éagmais reachtaíocht chomhchuibhithe an Aontais, tá na Ballstáit faoi shaoirse reachtaíocht a dhéanamh ar a gcríoch féin faoi réir rialacha an Chonartha maidir le saorghluaiseacht earraí (Airt. 34 – 36 CFAE).

— Bacainní ar shaorghluaiseacht earraí a thagann as difríochtaí sa reachtaíocht náisiúnta, ní fhéadfar glacadh leo ach más rud é: 1) go saothraítear le riail náisiúnta an Bhallstáit cinn scríbe cuspóir leasa phoiblí dlisteanach, agus 2) go bhfuil an beart lena sriantar nó lena séantar rochtain chomhréireach, rud a chiallaíonn go bhfuil an beart iomchuí chun an cuspóir a ghnóthú agus go bhfuil gá leis (ní théann sé thar a bhfuil riachtanach chun an cuspóir a ghnóthú).

Chun cuidiú leis na prionsabail sin a chur chun feidhme, ghlac Parlaimint na hEorpa agus an Chomhairle Rialachán (CE) Uimh. 764/2008 an 9 Iúil 2008 lena leagtar síos nósanna imeachta a bhaineann le rialacha náisiúnta teicniúla áirithe a chur i bhfeidhm maidir le táirgí a chuirtear ar an margadh go dleathach i mBallstát eile agus lena n-aisghairtear Cinneadh Uimh. 3052/95/CE (9). Cuireadh Rialachán (AE) 2019/515 in ionad an Rialacháin sin.

Rialachán (AE) 2019/515 maidir le haitheantas frithpháirteach earraí atá ar an margadh go dleathach i mBallstáit eile, tá feidhm aige ón 19 Aibreán 2020. Tugtar isteach na pointí seo a leanas leis an Rialachán sin chun cur i bhfeidhm phrionsabal an aitheantais fhrithpháirtigh a éascú (10):

1. ‘Dearbhú um aitheantas frithpháirteach’ de chineál saorálach, rud is féidir le gnólachtaí a úsáid chun a léiriú go bhfuil a dtáirgí ar an margadh go dleathach i mBallstát eile;

2. Nós imeachta um réiteach fadhbanna atá fabhrach do lucht gnó, bunaithe ar SOLVIT, a chuidíonn le gnólachtaí nuair a dhiúltaítear aitheantas frithpháirteach;

3. Comhar riaracháin níos láidre chun feabhas a chur ar chur i bhfeidhm phrionsabal an aitheantais fhrithpháirtigh;

4. Breis faisnéise le haghaidh gnólachtaí trí 'phointí teagmhála do tháirgí' agus an 'tairseach aonair dhigiteach'.

Mar sin féin, cé go bhfuil sé ina rannchuidiú mór le saorghluaiseacht earraí laistigh den mhargadh aonair, ní féidir na fadhbanna uile a réiteach le prionsabal an aitheantais fhrithpháirtigh agus is cinnte, fiú inniu, go bhféadfaí breis comhchuibhithe a dhéanamh.

1.1.3. An ‘Cur Chuige Nua’ agus an ‘Cur Chuige Domhanda’

Tá clú ar chás Cassis de Dijon de thoradh an róil thábhachtaigh a bhí aige chun prionsabal an aitheantais fhrithpháirtigh a chur chun cinn ach bhí ról mór aige freisin i gcur chuige an Aontais i leith comhchuibhiú teicniúil a mhodhnú ar trí bhealach bhunúsacha:

— trína shonrú nach bhféadfadh na Ballstáit údar a thabhairt le margú táirgí ó Bhallstáit eile a thoirmeasc nó a shrianadh ar bhonn neamhchomhlíonadh ‘ceanglais fhíor-riachtanacha’, chuir an Chúirt tús le léiriú ar inneachar reachtaíochta comhchuibhithe sa todhchaí: ós rud é nach bhféadfaí údar a thabhairt le margú táirge a shrianadh le neamhurramú ceanglas neamhriachtanach, ní gá na ceanglais neamhriachtanacha sin a áireamh i dtéacsanna comhchuibhithe an Aontais a thuilleadh. Réitigh sé sin an bealach chuig an gCur Chuige Nua agus an machnamh a rinneadh ina dhiaidh sin ar a bhfuil i gceist le ceanglas fíor-riachtanach agus le conas é a fhoirmliú ar bhealach is gur féidir comhréireacht a léiriú;

— tríd an bprionsabal sin a shonrú, is léir gur chuir an Chúirt an dualgas ar na húdaráis náisiúnta é a léiriú murar chomhlíon táirgí ceanglais fhíor-riachtanacha ach ardaíodh an cheist freisin maidir leis an modh iomchuí chun comhréireacht a léiriú ar bhealach comhréireach;

— trína thabhairt dá aire go raibh oibleagáid ar na Ballstáit glacadh le táirgí ó Bhallstáit eile seachas i gcoinníollacha imscríofa, shainaithin an Chúirt prionsabal dlíthiúil ach níor sholáthair sí na modhanna chun an t-iontaobhas sna táirgí a chruthú lena bhféadfaí cuidiú leis na húdaráis glacadh le táirgí nach bhféadfaidís a dheimhniú. Mar thoradh air sin, d’eascair an gá le beartas a fhorbairt maidir le measúnú comhréireachta.

Teicníc reachtach an Chur Chuige Nua a d’fhormheas Comhairle na nAirí an 7 Bealtaine 1985 ina Rún maidir le cur chuige nua i leith comhchuibhiú teicniúil agus caighdeán, (11) ba í sin an beart reachtúil leantach loighciúil ar chás Cassis de Dijon. Leis an teicníc rialála sin bunaíodh na prionsabail seo a leanas:

— Ba cheart comhchuibhiú reachtach a theorannú do na ceanglais fhíor-riachtanacha (ceanglais feidhmíochta nó fheidhmiúla, más féidir) nach mór a chomhlíonadh leis na táirgí a chuirtear ar mhargadh an Aontais má tá siad chun tairbhiú de shaorghluaiseacht laistigh den Aontas;

— Na sonraíochtaí teicniúla le haghaidh táirgí a chomhlíonann na ceanglais fhíor-riachtanacha a leagtar amach sa reachtaíocht, ba cheart iad a leagan síos i gcaighdeáin chomhchuibhithe is féidir a chur i bhfeidhm i dteannta na reachtaíochta;

— Táirgí a mhonaraítear i gcomhréir le caighdeáin chomhchuibhithe, tairbhíonn siad de thoimhde comhréireachta le ceanglais fhíor-riachtanacha chomhfhreagracha na reachtaíochta is infheidhme, agus, i gcásanna áirithe, féadfaidh an monaróir tairbhiú de nós imeachta simplithe um measúnú comhréireachta (i mórán cásanna Dearbhú Comhréireachta an mhonaróra, rud atá níos inghlactha ag na húdaráis phoiblí toisc gurb ann don reachtaíocht maidir le dliteanas i leith táirgí).

— Leanann cur i bhfeidhm caighdeán comhchuibhithe nó caighdeán eile de bheith saorálach, agus is féidir leis an monaróir i gcónaí sonraíochtaí teicniúla eile a chur i bhfeidhm chun na ceanglais a chomhlíonadh (ach is air a bheidh an dualgas a léiriú go bhfreagraíonn na sonraíochtaí teicniúla sin riachtanais na gceanglas fíor-riachtanach, níos minice ná a mhalairt, trí phróiseas lena mbaineann comhlacht tríú páirtí um measúnú comhréireachta).

Le hoibriú reachtaíocht chomhchuibhithe an Aontais faoin gCur Chuige Nua, ceanglaítear caighdeáin chomhchuibhithe chun leibhéal ráthaithe cosanta a thairiscint maidir leis na ceanglais fhíor-riachtanacha a bhunaítear leis an reachtaíocht. Tá an méid sin ar cheann de na príomhábhair imní atá ag an gCoimisiún agus a bheartas maidir le próiseas láidir Eorpach um chaighdeánú agus bonneagar á shaothrú. Le Rialachán (AE) Uimh. 1025/2012 maidir le Caighdeánú Eorpach (12) tugtar an deis don Choimisiún a iarraidh, tar éis dul i gcomhairle leis na Ballstáit, ar na heagraíochtaí Eorpacha um chaighdeánú caighdeáin chomhchuibhithe a tharraingt suas agus bunaítear nósanna imeachta leis chun measúnú a dhéanamh ar chaighdeáin chomhchuibhithe agus agóid a dhéanamh ina n-aghaidh.

Ós rud é go n-iarrtar leis an gCur Chuige Nua go ndéanfar ceanglais fhíor-riachtanacha choiteanna sainordaitheach le reachtaíocht, níl an cur chuige sin iomchuí ach amháin i gcás inar féidir idirdhealú a dhéanamh idir ceanglais fhíor-riachtanacha agus sonraíochtaí teicniúla. Thairis sin, ós rud é go mbaineann raon feidhme na reachtaíochta sin le rioscaí, ní mór an réimse leathan táirgí a chumhdaítear a bheith sách aonfhoirmeach chun go mbeidh ceanglais fhíor-riachtanacha choiteanna infheidhme. Ní mór limistéar nó guaiseacha an táirge a bheith oiriúnach freisin do chaighdeánú.

Le prionsabail an Chur Chuige Nua leagadh síos an bonn le haghaidh caighdeánú Eorpach mar thaca le reachtaíocht chomhchuibhithe an Aontais. Sainítear ról na gcaighdeán comhchuibhithe agus freagrachtaí na n-eagraíochtaí Eorpacha um chaighdeánú i Rialachán (AE) Uimh. 1025/2012 i dteannta reachtaíocht chomhchuibhithe ábhartha an Aontais.

An prionsabal maidir le spleáchas ar chaighdeáin i rialacháin theicniúla, ghlac an Eagraíocht Dhomhanda Trádála (EDT) é freisin. Ina Chomhaontú maidir le Bacainní Teicniúla ar an Trádáil (BTT) cuireann sí úsáid caighdeán idirnáisiúnta chun cinn (13).

Le caibidliú na gcéad téacsanna comhchuibhithe ón Aontas faoin gCur Chuige nua, cuireadh i dtábhacht láithreach nach raibh ceanglas fíor-riachtanach a chinneadh ná caighdeáin chomhchuibhithe a fhorbairt leordhóthanach chun an leibhéal iontaobhais riachtanach a chruthú idir na Ballstáit agus gur ghá beartas iomchuí cothrománach maidir le measúnú comhréireachta agus ionstraimí a fhorbairt. Rinneadh an méid sin i gcomhthráth le glacadh na dtreoracha (14).

Dá réir sin, in 1989 agus 1990 ghlac an Chomhairle Rún maidir leis an gCur Chuige Domhanda agus Cinneadh 90/683/CEE (rud a tugadh cothrom le dáta agus a ionadaíodh le Cinneadh 93/465/CEE) (15) lena leagtar síos na treoirlínte ginearálta agus nósanna imeachta mionsonraithe le haghaidh measúnú comhréireachta. Rinneadh iad a aisghairm agus a thabhairt cothrom le dáta ó shin le Treoir Uimh. 768/2008/CE an 9 Iúil 2008 maidir le creat coiteann chun táirgí a mhargú (16).

Ba é príomhéirim na n-ionstraimí beartais sin uirlisí coiteanna a fhorbairt le haghaidh measúnú comhréireachta ar bhonn uilechoiteann (le haghaidh réimsí rialáilte agus neamhrialáilte araon).

Forbraíodh an beartas maidir le caighdeáin táirge den chéad uair chun a áirithiú go leagfaí síos sonraíochtaí teicniúla leis na caighdeáin, sonraíochtaí a bhféadfaí an chomhréireacht ina leith a léiriú. Mar sin féin, arna iarraidh sin don Choimisiún, ghlac CEN agus CENELEC sraith caighdeán EN 45000 um chinneadh inniúlacht tríú páirtithe ag a bhfuil baint le measúnú comhréireachta. Ó shin, rinneadh den tsraith sin sraith chomhchuibhithe caighdeán EN ISO/IEC 17000. Faoin reachtaíocht maidir leis an gCur Chuige Nua cuireadh sásra ar bun trínar thug údaráis náisiúnta fógra do na tríú páirtithe a d’ainmnigh siad chun measúnuithe comhréireachta a dhéanamh bunaithe ar leas a bhaint as na caighdeáin sin.

Ar bhonn dhoiciméadacht ISO/IEC, d’fhorbair an Chomhairle ina Cinntí nósanna imeachta comhdhlúite um measúnú comhréireachta agus na rialacha maidir lena roghnú agus lena n-úsáid i dtreoracha (na modúil). Leagtar amach na modúil ar bhealach chun taobhú lena roghnú ón gceann is éadroime (‘rialú inmheánach ar tháirgeadh’) le haghaidh táirgí simplí nó táirgí nach gá go bhfuil rioscaí tromchúiseacha ag baint leo, ag dul chuig an gceann is cuimsithí (dearbhú cáilíochta iomlán le scrúdú dearaidh AE), inarb amhlaidh atá na rioscaí níos déine nó atá na táirgí/na teicneolaíochtaí níos casta. Chun dul i ngleic le próisis mhonaraíochta nua-aimseartha, déantar foráil leis na modúil maidir le próisis um measúnú comhréireachta táirge agus measúnú bainistíochta cáilíochta araon, agus é á fhágáil faoin reachtóir a chinneadh cé na cinn is iomchuí i ngach earnáil, ós rud é nach gá gur éifeachtach foráil a dhéanamh maidir le deimhniúchán aonair le haghaidh gach táirge a olltáirgtear, mar shampla. Chun trédhearcacht na modúl agus a n-éifeachtacht a threisiú, arna iarraidh sin don Choimisiún, rinneadh sraith ISO 9000 de chaighdeáin maidir le dearbhú cáilíochta a chomhchuibhiú ar an leibhéal Eorpach agus a chomhtháthú sna modúil. Dá réir sin, oibreoirí eacnamaíocha a úsáideann na huirlisí sin ina mbeartais bainistíochta cáilíochta shaorálacha chun a n-íomhá cháilíochta a threisiú ar an margadh, is féidir leo tairbhiú d’úsáid na n-uirlisí céanna sna hearnálacha rialáilte.

Bhí na tionscnaimh éagsúla sin uile dírithe go díreach ar an measúnú comhréireachta ar tháirgí a threisiú roimh a margú. Ina dteannta sin, d’fhorbair an Coimisiún, i ndlúthchomhar leis na Ballstáit agus na comhlachtaí náisiúnta creidiúnaithe, comhar Eorpach i réimse an chreidiúnaithe chun bheith ina leibhéal rialúcháin deireanach agus treisiú a dhéanamh ar chreidiúnacht na dtríú páirtithe ag a bhfuil baint le measúnú comhréireachta ar tháirgí agus dearbhú cáilíochta a dhéanamh. Lean an méid sin de bheith ina thionscnamh polaitiúil seachas reachtach, ach bhí sé éifeachtach mar sin féin chun an chéad bhonneagar Eorpach a chruthú sa réimse sin, agus chun gníomhaithe Eorpacha a chur chun tosaigh cuid mhór sa réimse sin ar an leibhéal idirnáisiúnta.

De thoradh na bhforbairtí sin glacadh thart ar 27 dtreoir ar bhonn eilimintí an Chur Chuige Nua. Tá i bhfad níos lú díobh ann ná treoracha traidisiúnta i réimse táirgí tionsclaíocha (thart ar 700), ach fágann a raon feidhme guaisbhunaithe leathan gur thairbhigh earnálacha tionsclaíocha iomlána de shaorghluaiseacht tríd an teicníc reachtach sin.

1.2. An ‘Creat Reachtach Nua’

I dtreo dheireadh na 1990idí, thosaigh an Coimisiún ar mhachnamh a dhéanamh ar chur chun feidhme éifeachtach an Chur Chuige Nua. In 2002, seoladh próiseas comhairliúcháin leathan agus an 7 Bealtaine 2003 ghlac an Coimisiún Teachtaireacht chuig an gComhairle agus Parlaimint na hEorpa lenar moladh athbhreithniú féideartha ar eilimintí áirithe den Chur Chuige Nua. As sin d’eascair Council Resolution of 10 November 2003 on the Communication of the European Commission ‘Enhancing the implementation of the New Approach Directives’ [Rún ón gComhairle an 10 Samhain 2003 maidir leis an Teachtaireacht ón gCoimisiún Eorpach ‘Cur chun feidhme na dTreoracha maidir leis an gCur Chuige Nua a fheabhsú’] (17).

Bhí comhdhearcadh soiléir agus láidir ann maidir leis an ngá le tabhairt cothrom le dáta agus athbhreithniú. Bhí na príomheilimintí ar ghá aird a thabhairt orthu soiléir freisin: comhleanúnachas agus comhsheasmhacht fhoriomlán, an próiseas fógartha, creidiúnú, na nósanna imeachta um measúnú comhréireachta (modúil), marcáil CE agus faireachas margaidh (lena n-áirítear athbhreithniú ar na nósanna imeachta um chlásal coimirce).

Rialachán agus Cinneadh a bhí mar chuid den ‘phacáiste um earraí Ayral’ (18) ghlac Parlaimint na hEorpa agus an Chomhairle iad an 9 Iúil 2008 (19).

Le Rialachán (CE) Uimh. 765/2008 agus Cinneadh Uimh. 768/2008/CE tugadh le chéile, sa Chreat Reachtach Nua, na heilimintí uile a cheanglaítear chun go n-oibreoidh creat rialála cuimsitheach go héifeachtach ar mhaithe le sábháilteacht táirgí tionsclaíocha agus lena gcomhlíonadh leis na ceanglais a glacadh chun leasanna poiblí éagsúla a chosaint agus le haghaidh fheidhmiú cuí an mhargaidh aonair.

Le Rialachán (CE) Uimh. 765/2008 bunaíodh an bunús dlí le haghaidh creidiúnaithe agus faireachas margaidh agus comhdhlúthaíodh brí mharcáil CE, agus rinneadh folús a bhí ann cheana á líonadh dá réir sin. Le Cinneadh Uimh. 768/2008/CE cuireadh samhail ar bun lena húsáid agus reachtaíocht chomhchuibhithe an Aontais á hullmhú agus á hathbhreithniú arb é is aidhm dó sin na hionstraimí teicniúla éagsúla a úsáidtear sa reachtaíocht chomhchuibhithe atá ann cheana ón Aontas (ní hamháin i dtreoracha an Chur Chuige Nua) a thabhairt cothrom le dáta, a chomhchuibhiú agus a chomhdhlúthú: sainmhínithe, critéir le haghaidh ainmniú agus fógairt comhlachtaí um measúnú comhréireachta, rialacha maidir leis an bpróiseas fógra, na nósanna imeachta um measúnú comhréireachta (modúil) agus na rialacha maidir lena n-úsáid, na sásraí coimirce, oibleagáidí na n-oibreoirí eacnamaíocha agus ceanglais inrianaitheachta.

Leis an gCreat Reachtach Nua cuirtear san áireamh láithreacht na n-oibreoirí eacnamaíocha uile sa slabhra soláthair – monaróirí, ionadaithe údaraithe, dáileoirí agus allmhaireoirí – agus a róil faoi seach i ndáil leis an táirge. Tá oibleagáidí soiléire ar an allmhaireoir anois i ndáil le comhlíonadh táirgí, agus i gcás ina ndéanfaidh dáileoir nó allmhaireoir táirge a mhodhnú nó a mhargú faoina ainm féin, beidh siad coibhéiseach leis an monaróir agus ní mór dóibh freagrachtaí an mhonaróra a ghabháil orthu féin i ndáil leis an táirge.

Aithnítear leis an gCreat Reachtach Nua freisin na gnéithe éagsúla de fhreagrachtaí na n-údarás náisiúnta: na húdaráis rialála, na húdaráis fógartha, iad sin a dhéanann maoirseacht ar an gcomhlacht náisiúnta creidiúnaithe, na húdaráis faireachais margaidh, na húdaráis atá freagrach as rialú táirgí ó thríú tíortha, etc., agus é á chur i dtábhacht go bhfuil na freagrachtaí ag brath ar na gníomhaíochtaí a dhéantar.

Leis an gCreat Reachtach Nua athraíodh béim reachtaíocht an Aontais i ndáil le rochtain ar an margadh. Roimhe sin, le teanga reachtaíocht chomhchuibhithe an Aontais díríodh ar an gcoincheap a bhaineann le ‘cur ar an margadh’ arb éard é an teanga thraidisiúnta a bhaineann le saorghluaiseacht earraí, i.e. tá sí dírithe ar tháirge a chur ar fáil den chéad uair ar mhargadh an Aontais. Leis an gCreat Reachtach Nua, lena n-aithnítear gurb ann do mhargadh inmheánach aonair, cuirtear an bhéim ar tháirge a chur ar fáil, rud a thugann níos mó tábhachta don mhéid a tharlaíonn tar éis táirge a chur ar fáil den chéad uair. Comhfhreagraíonn an méid sin freisin don loighic a bhaineann le forálacha fhaireachas margaidh an Aontais a chur i bhfeidhm. Le tabhairt isteach an choincheapa maidir le cur ar fáil, éascaítear rianú táirge neamhchomhlíontaigh chuig an monaróir. Tá sé tábhachtach a thabhairt faoi deara go ndéantar measúnú ar chomhlíonadh maidir leis na ceanglais dhlíthiúla is infheidhme tráth an chur ar fáil den chéad uair.

Ba é an t-athrú ba thábhachtaí a rinneadh leis an gCreat Reachtach Nua ar thimpeallacht reachtach an Aontais tabhairt isteach beartais chuimsithigh maidir le faireachas margaidh. Leis sin athraíodh cothromaíocht fhorálacha reachtacha an Aontais go mór ó bheith dírithe go bunúsach ar shocrú ceanglas maidir le táirgí atá le comhlíonadh nuair a chuirtear táirgí ar an margadh chuig béim chomhionann ar ghnéithe forfheidhmiúcháin le linn saolré iomlán táirgí. Cuireadh Rialachán (AE) 2019/1020 in ionad na bhforálacha faireachais margaidh i Rialachán (CE) Uimh. 765/2008 ó shin arb é is aidhm dó sin feabhas a chur ar fhaireachas margaidh agus é a nuachóiriú.

1.2.1. Nuachóiriú ar fhorálacha faireachais margaidh

Le Rialachán (AE) 2019/1020 nua maidir le faireachas margaidh agus comhlíonadh táirgí cuirtear feabhas ar fhaireachas margaidh agus déantar é a nuachóiriú. Beidh feidhm aige maidir le 70 rialachán agus treoir (a liostaítear ina Iarscríbhinn I) lena gcomhchuibhítear ar leibhéal an Aontais ceanglais maidir le táirgí neamhbhia chun tomhaltóirí, sláinte agus sábháilteacht, an comhshaol agus leasanna poiblí eile a chosaint. Le Rialachán (AE) 2019/1020 ionadaítear forálacha faireachais margaidh Rialachán (CE) Uimh. 765/2008 ón 16 Iúil 2021 (féach Airteagal 44 de Rialachán (AE) 2019/1020), agus cuirfear feabhas orthu leis go háirithe tríd an méid seo a leanas:

— faisnéis a sholáthar agus gníomhaíochtaí a dhéanamh chun comhlíonadh a chur chun cinn;

— uirlisí forfheidhmiúcháin níos éifeachtaí a sholáthar chun aghaidh a thabhairt ar dhíolacháin ar líne; agus

— feabhas a chur ar chomhar: idir na Ballstáit, idir údaráis faireachais margaidh agus údaráis chustaim, agus trí líonra an Aontais um chomhlíonadh táirgí.

Le Rialachán (AE) 2019/1020 soláthraítear freisin creat cuimsitheach le haghaidh rialuithe ar na táirgí uile (i réimsí comhchuibhithe agus neamh-chomhchuibhithe) a thagann isteach i margadh an Aontais. Tá feidhm ag an gcreat sin freisin maidir le táirgí a chumhdaítear le dlí an Aontais a mhéid nach ann d’aon fhoráil shonrach i ndáil le heagrú rialuithe ar tháirgí a thagann isteach i margadh an Aontais i ndlí an Aontais (féach Airteagal 2(2) de Rialachán (AE) 2019/1020. Leis an Treoirleabhar seo dírítear ar fhaireachas margaidh i ndáil le táirgí atá faoi réir reachtaíocht chomhchuibhithe agus dá bhrí sin dírítear, le haghaidh an diminsin sheachtraigh, ar rialú táirgí a chumhdaítear le reachtaíocht chomhchuibhithe agus a thagann isteach san Aontas.

1.2.2. Cineál dlíthiúil ghníomhartha an Chreata Reachtaigh Nua agus na reachtaíochta maidir le Faireachas Margaidh agus a gcaidreamh le reachtaíocht eile an Aontais

1.2.2.1. Rialachán (CE) Uimh. 765/2008 agus Rialachán (AE) 2019/1020

Le Rialachán (CE) Uimh. 765/2008 forchuirtear oibleagáidí soiléire ar na Ballstáit nach gá dóibh a fhorálacha a thrasuí (cé go mb’fhéidir go mbeidh ar roinnt díobh bearta náisiúnta a dhéanamh chun a gcreat dlíthiúil náisiúnta a oiriúnú). Tá a fhorálacha infheidhme go díreach maidir leis na Ballstáit, maidir leis na hoibreoirí eacnamaíocha uile lena mbaineann (monaróirí, dáileoirí, allmhaireoirí) agus maidir le comhlachtaí um measúnú comhréireachta agus comhlachtaí creidiúnaithe. Ní hamháin go bhfuil oibleagáidí ar oibreoirí eacnamaíocha ach tá cearta díreacha acu freisin ar féidir leo iad a fhorfheidhmiú trí na cúirteanna náisiúnta in aghaidh údaráis náisiúnta agus oibreoirí eacnamaíocha eile araon maidir le neamhurramú fhorálacha an Rialacháin. Cé go leanann na forálacha maidir le creidiúnú agus marcáil CE de bheith infheidhme, aisghaireadh na forálacha maidir le faireachas margaidh i Rialachán (CE) Uimh. 765/2008 agus cuireadh Rialachán (AE) 2019/1020 ina n-ionad.

I láthair reachtaíocht eile ón Aontas, tá feidhm ag an dá Rialachán thar aon ní eile, a) ar an mbonn go bhfuil siad infheidhme go díreach i.e. ní mór d’údaráis náisiúnta agus d’oibreoirí eacnamaíocha forálacha na Rialachán sin a chur i bhfeidhm amhlaidh (tá an chuid is mó den reachtaíocht eile i dtreoracha) agus b) ar bhonn na rialach lex specialis i.e. aon uair a rialáiltear ábhar le dhá riail, is é an ceann is sonraí ba cheart a chur i bhfeidhm ar dtús.

In éagmais reachtaíocht níos sonraí maidir leis na saincheisteanna a chumhdaítear lena fhorálacha, beidh feidhm ag Rialachán (CE) Uimh. 765/2008 an tráth céanna, agus mar chomhlánú, leis an reachtaíocht atá ann cheana. Ar an mbealach céanna, tá Rialachán (AE) 2019/1020 bunaithe ar an bprionsabal lex specialis lena bhforáiltear go bhfuil feidhm ag an Rialachán seo a mhéid nach ann d’aon fhoráil shonrach ag a bhfuil an cuspóir céanna i reachtaíocht chomhchuibhithe an Aontais, lena rialáiltear ar bhealach níos sonraí gnéithe ar leith d’fhaireachas margaidh agus forfheidhmiú (Airteagal 2(1) de Rialachán (AE) 2019/1020). I gcás ina bhfuil forálacha na reachtaíochta atá ann cheana comhchosúil le forálacha an Rialacháin, is gá na forálacha comhfhreagracha a scrúdú ar bhonn aon le haon chun an ceann is sonraí a chinneadh.

I dtéarmaí ginearálta, tá forálacha maidir le creidiúnú i líon réasúnta beag téacsanna reachtacha ón Aontas, mar sin is féidir a rá go bhfuil feidhm ghinearálta ag Rialachán (CE) Uimh. 765/2008 sa réimse sin. I réimse an fhaireachais mhargaidh (lena n-áirítear rialú ar tháirgí ó thríú tíortha) tá an staid níos casta, ós rud é gurb amhlaidh atá forálacha éagsúla i reachtaíocht chomhchuibhithe áirithe ón Aontas, forálacha a bhaineann le saincheisteanna a chumhdaítear le Rialachán (AE) 2019/1020 (e.g. reachtaíocht maidir le feistí leighis agus maidir le feistí leighis diagnóiseacha in vitro lena ndéantar foráil maidir le nós imeachta faisnéise sonrach). I roinnt cásanna, tá na forálacha faireachais margaidh i reachtaíocht chomhchuibhithe an Aontais comhlántach agus leanann forálacha Rialachán (AE) 2019/1020 de bheith infheidhme.

1.2.2.2. Cinneadh Uimh. 768/2008/CE

Tagraítear do Chinneadh Uimh. 768/2008/EC mar chinneadh sui generis, rud a chiallaíonn nach bhfuil aon seolaí aige agus, dá bhrí sin, nach bhfuil sé infheidhme go díreach ná go hindíreach. Gealltanas polaitiúil atá ann ar thaobh na dtrí institiúid de chuid an Aontais Eorpaigh, Parlaimint na hEorpa, an Chomhairle agus an Coimisiún.

Ciallaíonn sin le go mbeidh feidhm ag a fhorálacha i ndlí an Aontais, ní mór tagairt a dhéanamh dóibh expressis verbis (go sainráite) i reachtaíocht sa todhchaí nó iad a chomhtháthú inti.

Is amhlaidh a gheall na trí institiúid go gcloífidís lena forálacha agus go mbainfidís leas astu ar bhealach chomh córasach agus is féidir agus reachtaíocht maidir le táirgí á tarraingt suas. Dá réir sin, tá na tograí todhchaí ábhartha le scrúdú i bhfianaise an Chinnidh agus má imítear óna inneachar, ní mór údar cuí a thabhairt leis sin.

1.2.3. An bealach a ghabhann an córas ina chéile

Tháinig éabhlóid chéimnitheach ar theicnící reachtacha an Aontais sa réimse sin, ag dul i ngleic le saincheisteanna ceann i ndiaidh a chéile, bíodh sin i gcomhthráth uaireanta, arb é glacadh an Chreata Reachtaigh Nua an toradh air sin: ceanglais fhíor-riachtanacha nó ceanglais dhlíthiúla eile, caighdeáin táirge, caighdeáin agus rialacha le haghaidh inniúlacht comhlachtaí um measúnú comhréireachta agus le haghaidh creidiúnaithe freisin, caighdeáin le haghaidh bainistíocht cáilíochta, nósanna imeachta um measúnú comhréireachta, marcáil CE, beartas creidiúnaithe agus beartas maidir le faireachas margaidh le déanaí lena n-áirítear rialú ar tháirgí ó thríú tíortha.

Córas iomlán atá sa Chreat Reachtach Nua anois lena dtugtar le chéile na heilimintí éagsúla uile nach mór déileáil leo i reachtaíocht maidir le sábháilteacht táirgí in ionstraim reachtach chomhleanúnach, chuimsitheach is féidir a úsáid ar bhonn uilechoiteann sna hearnálacha tionsclaíocha uile, agus lasmuigh díobh fiú (le beartais chomhshaoil agus sláinte baintear leas as roinnt de na heilimintí sin freisin), aon uair a cheanglaítear reachtaíocht an Aontais.

Sa chóras sin, leis an reachtaíocht ní mór leibhéil chuspóirí cosanta poiblí na dtáirgí lena mbaineann a shocrú chomh maith leis na bun-saintréithe sábháilteachta, ba cheart na hoibleagáidí agus na ceanglais ar oibreoirí eacnamaíocha a shocrú léi, ní mór, i gcás inar gá, leibhéal inniúlachta na gcomhlachtaí tríú páirtí um measúnú comhréireachta a shocrú léi, ar comhlachtaí iad a dhéanann measúnú ar tháirgí nó córais bainistíochta cáilíochta, chomh maith leis na sásraí rialúcháin le haghaidh na gcomhlachtaí sin (fógairt agus creidiúnú), ní mór a chinneadh léi cé na próisis iomchuí um measúnú comhréireachta (modúil lena n-áirítear freisin Dearbhú Comhréireachta an mhonaróra) atá le cur i bhfeidhm, agus ar deireadh ní mór a fhorchur léi na sásraí iomchuí um faireachas margaidh (idir inmheánach agus seachtrach) chun a áirithiú go n-oibreoidh an ionstraim reachtach iomchuí ar bhealach éifeachtach agus réidh.

Tá na heilimintí éagsúla sin uile idirnasctha, oibríonn siad le chéile agus tá siad comhlántach, lena bhfoirmítear slabhra cáilíochta de chuid an Aontais (20). Tá cáilíocht an táirge ag brath ar cháilíocht na monaraíochta, a bhfuil tionchar ag cáilíocht na tástála air sin ina lán cásanna, bíodh sí déanta go hinmheánach nó ag comhlachtaí seachtracha, rud atá ag brath ar cháilíocht na bpróiseas um measúnú comhréireachta, atá ag brath ar cháilíocht na gcomhlachtaí atá ag brath ar a uain ar cháilíocht a rialuithe, atá ag brath ar cháilíocht fógartha nó creidiúnaithe; agus an córas ina iomláine ag brath ar cháilíocht an fhaireachais margaidh agus rialuithe ar tháirgí ó thríú tíortha.

Ba cheart déileáil leo uile ar bhealach amháin nó eile in aon phíosa reachtaíochta ón Aontas maidir le sábháilteacht táirgí agus faireachas margaidh. Má théann eilimint amháin ar iarraidh nó má tá sí lag, tá neart agus éifeachtacht an ‘tslabhra cáilíochta’ ina iomláine i mbaol.

1.3. An Treoir maidir le Sábháilteacht Ghinearálta Táirgí

Tá Treoir 2001/95/CE maidir le sábháilteacht ghinearálta táirgí (21) beartaithe chun sábháilteacht táirgí a áirithiú ar fud an Aontais le haghaidh na dtáirgí tomhaltais neamhbhia uile a mhéid nach gcumhdaítear iad le reachtaíocht chomhchuibhithe earnáilsonrach an Aontais. Tá an Treoir maidir le sábháilteacht ghinearálta táirgí ina comhlánú freisin le forálacha na reachtaíochta earnála i roinnt gnéithe. Dá bhrí sin, déantar foráil leis an Treoir maidir le sábháilteacht ghinearálta táirgí maidir le líontán sábhála lena n-áirithítear go bhfuil na táirgí tomhaltais neamhbhia uile san Aontas sábháilte. Is é príomhfhoráil na Treorach maidir le sábháilteacht ghinearálta táirgí go bhfuil oibleagáid ar tháirgeoirí táirgí sábháilte, agus táirgí sábháilte amháin, a chur ar an margadh. Leis an Treoir maidir le sábháilteacht ghinearálta táirgí déantar foráil freisin maidir le forálacha faireachais margaidh arb é is aidhm dóibh ardleibhéal cosanta sláinte agus sábháilteachta tomhaltóirí a ráthú.

Leis an Treoir maidir le sábháilteacht ghinearálta táirgí cuireadh ar bun Córas Mear-Rabhaidh an Aontais, rud a úsáidtear chun faisnéis a mhalartú go mear idir na Ballstáit agus an Coimisiún maidir le bearta arna ndéanamh in aghaidh táirgí neamhbhia contúirteacha (RAPEX). Le Córas Mear-Rabhaidh an Aontais áirithítear go mbainfear na táirgí contúirteacha sainaitheanta den Mhargadh Inmheánach ina iomláine. Faoi réir comhaontuithe idirnáisiúnta agus de réir socruithe riaracháin a shainmhínítear sna comhaontuithe sin idir an tAontas agus tríú páirtithe, is féidir sonraí fógartha RAPEX roghnaithe a mhalartú freisin le tíortha nach Ballstáit den Aontas iad.

I gcás ina bhfuil rioscaí táirge tromchúiseacha ann maidir le sláinte agus sábháilteacht tomhaltóirí i roinnt Ballstát, déantar foráil freisin leis an Treoir maidir le sábháilteacht ghinearálta táirgí maidir leis an bhféidearthacht go ndéanfadh an Coimisiún Cinntí sealadacha maidir le bearta uile-Aontais, ar a dtugtar ‘bearta éigeandála’. Faoi choinníollacha áirithe, féadfaidh an Coimisiún Cinneadh foirmiúil a ghlacadh (atá bailí ar feadh 1 bhliain amháin, ach inathnuaite le haghaidh na tréimhse céanna) lena gceanglaítear ar na Ballstáit margú táirge a bhfuil riosca tromchúiseach ag baint leis maidir le sláinte agus sábháilteacht tomhaltóirí a shrianadh nó a chosc.

An 30 Meitheamh 2021, ghlac an Coimisiún togra le haghaidh Rialachán nua maidir le Sábháilteacht Ghinearálta Táirgí (22), chun an Treoir maidir le sábháilteacht ghinearálta táirgí a ionadú.

1.4. An reachtaíocht maidir le dliteanas táirge

Leis an Treoir maidir le dliteanas táirge 85/374/CEE (23) bunaítear córas diandliteanais, i.e. dliteanas saor ó locht, le haghaidh táirgeoirí nuair a dhéanann táirge lochtach damáiste fisiceach nó ábhartha do dhuine díobhálaithe. Tá an táirgeoir faoi dhliteanas i leith damáiste a rinneadh de dheasca locht ina tháirge ar choinníoll go gcruthaíonn an duine díobhálaithe gurb ann don damáiste, an locht agus an ghaolmhaireacht chúise idir an locht agus an damáiste. Is é is aidhm don Treoir cúiteamh iomlán agus cuí a fháil le haghaidh daoine a ndearnadh díobháil dóibh de dheasca táirge lochtach mar gheall ar an gcineál damáiste dá dtagraítear sa Treoir. Is eilimint thábhacht í an Treoir de chreat reachtaíochta an Aontais maidir le sábháilteacht táirge. Cuirtear bonn taca faoin reachtaíocht maidir le sábháilteacht táirge léi trí dhreasachtaí a thabhairt do tháirgeoirí í a chomhlíonadh, agus trí dheimhneacht dhlíthiúil a thabhairt dóibh chomh maith leis sin.

Leis an Treoir maidir le dliteanas táirge ní cheanglaítear ar na Ballstáit aon reachtaíocht eile maidir le dliteanas a aisghairm. Maidir leis sin, cuireann córas na Treorach leis na rialacha náisiúnta atá ann cheana maidir le dliteanas. Is faoin íospartach atá sé na forais a roghnú ar ar cheart an chaingean a thabhairt.

1.5. Raon feidhme an Treoirleabhair

Leis an Treoirleabhar seo pléitear táirgí neamhbhia agus neamhthalmhaíochta dá dtagraítear mar tháirgí tionsclaíocha nó táirgí cibé acu an bhfuil siad le húsáid ag tomhaltóirí nó ag gairmithe. An reachtaíocht maidir le táirgí lena ndéileáiltear leis na táirgí sin tagrófar di ar fud an téacs go doiléir mar reachtaíocht chomhchuibhithe an Aontais, reachtaíocht chomhchuibhithe earnála an Aontais nó gníomhartha comhchuibhithe an Aontais.

Is é atá sa Chreat Reachtach Nua sraith de dhoiciméid dhlíthiúla. Go háirithe le Cinneadh Uimh. 768/2008/CE déantar foráil maidir le heilimintí a chuirtear chun feidhme go páirteach nó go hiomlán i reachtaíocht chomhchuibhithe an Aontais maidir le táirgí agus lena ndírítear ar leasanna poiblí éagsúla. Tugtar treoraíocht sa treoirleabhar maidir le cur chun feidhme na bhforálacha agus na gcoincheap a leagtar síos sa Chreat Reachtach Nua (24) agus maidir le forálacha faireachais margaidh a chur i bhfeidhm go ginearálta chomh maith de réir Rialachán (AE) 2019/1020. I gcás inarb ann do chlaontaí nó forálacha táirgeshonracha, tagraítear leis an treoirleabhar do threoracha earnála, arb ann dóibh le haghaidh nach mór reachtaíocht chomhchuibhithe uile an Aontais.

Tá sé de rún ag an Treoirleabhar seo míniú mionsonraithe a thabhairt ar na heilimintí éagsúla den Chreat Reachtach Nua agus ar fhaireachas margaidh agus rannchuidiú le tuiscint fhoriomlán níos fearr a fháil ar an gcóras ionas go gcuirfear an reachtaíocht chun feidhme go cuí agus dá bhrí sin ionas go mbeidh sí éifeachtach chun leasanna poiblí a chosaint amhail sláinte agus sábháilteacht, cosaint tomhaltóirí, cosaint an chomhshaoil agus na slándála poiblí, chomh maith le feidhmiú cuí an mhargaidh inmheánaigh le haghaidh oibreoirí eacnamaíocha. Thairis sin, leis an Treoirleabhar cuirtear chun cinn spriocanna bheartas an Choimisiúin maidir le rialáil níos fearr tríd an reachtaíocht atá ann cheana a shoiléiriú, rud a rannchuidíonn, dá réir sin, le forbairt reachtaíochta atá níos cuimsithí, níos comhleanúnaí agus níos comhréirí.

Ba cheart gach ceann de na caibidlí sin a léamh i gcomhar leis na mínithe a leagtar amach thuas, i bhfocail eile i bhfianaise an chúlra ghinearálta, agus i gcomhar le caibidlí eile, ós rud é go bhfuil siad uile idirnasctha agus nár cheart breathnú orthu go leithliseach.

Baineann an treoirleabhar seo go príomha le reachtaíocht an Aontais maidir leis an méid seo a leanas:

— An srian ar úsáid substaintí guaiseacha áirithe i dtrealamh leictreach agus leictreonach (Treoir 2011/65/AE) — Fearais a dhónn breoslaí gásacha (Rialachán (AE) 2016/426) — Ceanglais éicidhearthóireachta le haghaidh táirgí a bhaineann le fuinneamh (Treoir 2009/125/CE agus na Rialacháin chur chun feidhme uile le haghaidh grúpaí táirgí sonracha a glacadh faoin Treoir Réime sin) — Árthaí brú simplí (Treoir 2014/29/AE) — Sábháilteacht bréagán (Treoir 2009/48/CE) — Trealamh leictreach atá ceaptha lena úsáid laistigh de theorainneacha áirithe voltais (Treoir 2014/35/AE) — Innealra (Treoir 2006/42/CE) — Comhoiriúnacht leictreamaighnéadach (Treoir 2014/30/AE) — Uirlisí tomhais (Treoir 2014/32/AE) — Uirlisí neamh-uathoibríocha meáite (Treoir 2014/31/AE) — Suiteálacha cábla-bhealaigh (Rialachán (AE) 2016/424) — Trealamh raidió (Treoir 2014/53/AE) — Feistí leighis (Rialachán (AE) 2017/745, lena n-ionadaítear Treoracha 90/385/CEE agus 93/42/CEE ón 26 Bealtaine 2021) — Feistí leighis diagnóiseacha in vitro (Treoir 98/79/CE le hionadú le Rialachán (AE) 2017/746 ón 26 Bealtaine 2022) — Brú-threalamh (Treoir 2014/68/AE) — Brú-threalamh Iniompartha (Treoir 2010/35/AE) — Dáileoirí Aerasól (Treoir 75/324/CEE arna leasú) — Ardaitheoirí (Treoir 2014/33/AE) — Árthaí áineasa (Treoir 2013/53/AE) — Trealamh agus córais chosanta a bheartaítear lena n-úsáid in atmaisféir a d'fhéadfadh a bheith pléascach (Treoir 2014/34/AE) — Pléascáin le haghaidh úsáidí sibhialta (Treoir 2014/28/AE) — Piriteicnic (Treoir 2013/29/AE) — Rialachán maidir le Lipéadú Bonn (Rialachán (AE) Uimh. 2020/740) — Trealamh cosanta pearsanta (Rialachán (AE) 2016/425) — Trealamh muirí (Treoir 2014/90/AE) — Astaíocht torainn sa chomhshaol ó threalamh lena úsáid lasmuigh (Treoir 2000/14/CE) — Astaíochtaí ó innealra soghluaiste nach innealra bóthair é (Rialachán (AE) 2016/1628) — Lipéadú fuinnimh (Rialachán (AE) 2017/1369 agus na Rialacháin tarmligthe uile le haghaidh grúpaí táirgí sonracha a glacadh faoin gCreat-Rialachán seo agus iad sin a glacadh faoi Threoir 2010/30/AE, réamhtheachtaí Rialachán 2017/1369) — Táirgí Leasacháin (Rialachán (AE) 2019/1009) — Córais aerárthaí gan foireann (dróin) (Rialachán Tarmligthe (AE) 2019/945 ón gCoimisiún)

Mar sin féin, d’fhéadfadh eilimintí den Treoirleabhar seo a bheith ábhartha le haghaidh reachtaíocht chomhchuibhithe eile an Aontais, reachtaíocht a théann thar an réimse táirgí a liostaítear thuas fiú. Is fíor an méid sin go háirithe le haghaidh sainmhínithe éagsúla sa Treoirleabhar chomh maith leis na caibidlí a bhaineann le caighdeánú, measúnú comhréireachta, creidiúnú agus faireachas margaidh i gcás ina mbraithfear ar na sainmhínithe nó na coincheapa céanna i reachtaíocht chomhchuibhithe eile an Aontais. Go háirithe, beidh caibidil 7 maidir le faireachas margaidh ábhartha le haghaidh na reachtaíochta a áirítear in Iarscríbhinn I a ghabhann le Rialachán (AE) 2019/1020. Soláthraítear liosta níos mó den reachtaíocht lena mbaineann in Iarscríbhinn 1.

Leis an Treoirleabhar seo ní fhéachtar leis an méid seo a leanas a chumhdach:

— an Treoir maidir le Sábháilteacht Ghinearálta Táirgí (25). Treoirlínte maidir le bainistíocht a dhéanamh ar Chóras an Aontais Eorpaigh um Mearfhaisnéis ‘RAPEX’, glacadh iad in 2018 (Treoirlínte RAPEX) (26),

— reachtaíocht an Aontais maidir le mótarfheithiclí, táirgí déantúis, REACH, agus ceimiceáin eile lasmuigh den reachtaíocht a áirítear sa liosta thuas nó na gnéithe ginearálta a luaitear thuas, lena n-áirítear faireachas margaidh,

— reachtaíocht bhia an Aontais lena n-áirítear sábháilteacht cheimiceach ábhar teagmhála bia.

2. CÉN UAIR ATÁ FEIDHM AG REACHTAÍOCHT CHOMHCHUIBHITHE AN AONTAIS MAIDIR LE TÁIRGÍ?

2.1. Cumhdach táirgí

— Tá feidhm ag reachtaíocht chomhchuibhithe an Aontais nuair a chuirtear an táirge ar mhargadh an Aontais agus maidir le haon oibríocht ina dhiaidh sin arb é atá inti cur ar fáil go dtí go sroicheann sé an t-úsáideoir deiridh. — Tá feidhm ag reachtaíocht chomhchuibhithe an Aontais maidir leis na foirmeacha díola uile. Táirge a thairgtear i gcatalóg nó trí bhíthin ríomhthráchtála, ní mór reachtaíocht chomhchuibhithe an Aontais a chomhlíonadh leis nuair atá tairiscint na catalóige nó an tsuímh gréasáin dírithe ar mhargadh an Aontais agus nuair a áirítear córas ordúcháin agus loingseoireachta ann sin. — Tá feidhm ag reachtaíocht chomhchuibhithe an Aontais maidir le táirgí nuamhonaraithe ach tá feidhm aici freisin maidir le táirgí úsáidte agus athláimhe a allmhairíodh ó thríú tír nuair a thagann siad isteach i margadh an Aontais den chéad uair. — Tá feidhm ag reachtaíocht chomhchuibhithe an Aontais maidir le táirgí críochnaithe mar a shainítear le raon feidhme gach reachtaíochta. — Táirge a bhí faoi réir athruithe nó ollchóirithe tábhachtacha arb é is aidhm dóibh a fheidhmíocht, a chríoch nó a chineál bunaidh a mhodhnú, féadfar a mheas gur táirge nua é. Beidh an duine a dhéanann na hathruithe mar an monaróir ansin agus beidh na hoibleagáidí comhfhreagracha air.

Tá feidhm ag reachtaíocht chomhchuibhithe an Aontais maidir le táirgí a bheartaítear a chur (agus/nó a chur i seirbhís (27)) ar an margadh (28). Thairis sin, tá feidhm ag reachtaíocht chomhchuibhithe an Aontais nuair a chuirtear an táirge ar an margadh (nó nuair a chuirtear i seirbhís é) agus maidir le haon chur ar fáil ina dhiaidh sin go dtí go sroicheann an táirge an t-úsáideoir deiridh (29) (30). Táirge atá fós sa slabhra dáilte tagann sé faoi oibleagáidí reachtaíocht chomhchuibhithe an Aontais fad is gur táirge nua é (31). Nuair a shroicheann sé an t-úsáideoir deiridh ní mheastar gur táirge nua é a thuilleadh ná níl feidhm a thuilleadh ag reachtaíocht chomhchuibhithe an Aontais maidir leis. Tá an méid sin gan dochar don leibhéal sábháilteachta nó do chosaint leasa phoiblí eile nach mór do tháirge a thairiscint nuair a úsáidtear é mar a beartaíodh i ndáil leis an reachtaíocht chomhchuibhithe is infheidhme ón Aontas tráth a cuireadh ar an margadh é, nó le haon bheart faireachais margaidh a fhéadfar a dhéanamh i ndáil le táirgí a cuireadh ar fáil d’úsáideoir deiridh cheana agus a bhfuil riosca ag baint leo (e.g. aisghairmeacha).

Níl an t-úsáideoir deiridh ar dhuine de na hoibreoirí eacnamaíocha ar a bhfuil freagrachtaí faoi reachtaíocht chomhchuibhithe an Aontais i.e. aon oibríocht nó idirbheart de chuid an úsáideora deiridh lena mbaineann an táirge níl sé faoi réir reachtaíocht chomhchuibhithe an Aontais. Mar sin féin, d’fhéadfadh sé go dtiocfadh oibríocht nó idirbheart den sórt sin faoi chóras rialála eile, go háirithe ar an leibhéal náisiúnta.

Ní mór ceanglais dhlíthiúla a chomhlíonadh leis an táirge, ceanglais a bhí i bhfeidhm tráth a cuireadh ar an margadh é (nó a cuireadh i seirbhís é).

Tá feidhm ag reachtaíocht chomhchuibhithe an Aontais maidir leis na foirmeacha soláthair uile, lena n-áirítear ciandíol agus díol trí mheán leictreonach. Dá réir sin, gan beann ar an teicníc díolacháin, ní mór táirgí a bheartaítear a chur ar fáil ar mhargadh an Aontais a bheith i gcomhréir leis an reachtaíocht is infheidhme.

Táirge a bheartaítear a chur ar mhargadh an Aontais, a thairgtear i gcatalóg nó trí bhíthin ríomhthráchtála, ní mór reachtaíocht chomhchuibhithe an Aontais a chomhlíonadh leis an táirge sin nuair atá tairiscint na catalóige nó an tsuímh gréasáin spriocdhírithe ar mhargadh an Aontais agus nuair a áirítear córas ordúcháin agus loingseoireachta ann sin (32). Táirgí a thairgtear lena ndíol ar líne nó trí mhodhanna eile ciandíolachán, meastar gur cuireadh ar fáil ar an margadh iad má tá an tairiscint spriocdhírithe ar úsáideoirí deiridh san Aontas. Meastar go bhfuil tairiscint díolacháin spriocdhírithe ar úsáideoirí deiridh san Aontas má dhíríonn oibreoir eacnamaíoch a ghníomhaíochtaí, ar aon mhodh, ar Bhallstát. Ba cheart anailís cás ar chás a dhéanamh chun a shuí cibé acu atá nó nach bhfuil tairiscint spriocdhírithe ar úsáideoirí deiridh san Aontas. (33)

Tá feidhm ag reachtaíocht chomhchuibhithe an Aontais maidir le táirgí nuamhonaraithe ach tá feidhm aici freisin maidir le táirgí úsáidte agus athláimhe, lena n-áirítear táirgí a thagann ó ullmhú dramhaíola leictrí agus leictreonaí lena hathúsáid, a allmhairíodh ó thríú tír nuair a thagann siad isteach i margadh an Aontais den chéad uair. (34) (35). Tá feidhm aige sin maidir le táirgí úsáidte agus athláimhe fiú a allmhairíodh ó thríú tír agus a monaraíodh sular tháinig an reachtaíocht i bhfeidhm.

Táirgí úsáidte agus athláimhe atá ar mhargadh an Aontais, agus a sholáthraítear do thomhaltóirí, cumhdaítear iad leis an Treoir maidir le Sábháilteacht Ghinearálta Táirgí (Airteagal 2(a) den Treoir maidir le Sábháilteacht Ghinearálta Táirgí) nuair a sholáthraítear iad nó nuair a chuirtear ar fáil iad, bíodh sin á dhéanamh ionas go measfaí iad nó ná bíodh, le linn gníomhaíocht tráchtála, mura rud é go soláthraítear na táirgí athláimhe mar sheandachtaí nó mar tháirgí lena ndeisiú nó lena n-athriochtú sula n-úsáidtear iad, agus gur chuir an soláthróir an duine dá soláthraíonn sé an táirge ar an eolas go soiléir faoi sin. Faoin Treoir maidir le sábháilteacht ghinearálta táirgí, ní mór do tháirgeoirí a áirithiú nach gcuireann siad ach táirgí sábháilte ar an margadh.

Raon feidhme an táirge i reachtaíocht chomhchuibhithe an Aontais

Tá feidhm ag reachtaíocht chomhchuibhithe an Aontais maidir le táirgí críochnaithe, mar a shainítear le raon feidhme gach reachtaíochta comhchuibhithe sonraí ón Aontas. Mar sin féin, athraíonn coincheap an táirge idir píosaí éagsúla de reachtaíocht chomhchuibhithe an Aontais. Tagraítear do na réada a chumhdaítear le reachtaíocht, mar shampla, mar tháirgí, trealamh, gléasra, gairis, fearais, ionstraimí, ábhair, cóimeálacha, comhpháirteanna nó comhpháirteanna sábháilte, aonaid, feistis, gabhálais, córais nó innealra atá críochnaithe go páirteach. Dá réir sin, laistigh de théarmaí gnímh comhchuibhithe shonraigh ón Aontas, féadfar a mheas gur táirgí críochnaithe iad comhpháirteanna, páirteanna spártha nó fochóimeálacha agus is féidir gurb é atá i gceist lena n-úsáid deiridh an chóimeáil nó an t-ionchorprú i dtáirge críochnaithe. Más amhlaidh an cás, ní mór an reachtaíocht a chomhlíonadh is infheidhme an tráth a chuirtear táirgí den sórt sin ar mhargadh an Aontais (agus/nó a chuirtear i seirbhís iad), is é sin, nuair a sholáthraítear iad den chéad uair lena ndáileadh, lena dtomhailt nó lena n-úsáid ar mhargadh an Aontais. Nuair a chuirtear táirge críochnaithe lena n-ionchorpraítear táirge eile ar mhargadh an Aontais, tá an monaróir freagrach as a áirithiú go gcomhlíonfaidh an táirge iomlán an reachtaíocht is infheidhme. Is féidir le monaróir an táirge chríochnaithe sin a bheith ag brath ar mheasúnú comhréireachta an táirge chomhtháite chun Dearbhú Comhréireachta, measúnú comhréireachta agus doiciméadacht an táirge a chur le chéile.

Murab ann d’fhorálacha níos sonraí, tá feidhm ag reachtaíocht chomhchuibhithe an Aontais maidir leis na táirgí a shainmhíníonn sé laistigh dá raon feidhme, gan beann ar cibé acu atá nó nach bhfuil siad á soláthar agus iad réidh le húsáid nó beartaithe lena suiteáil.

Is é an monaróir atá freagrach as a fhíorú cibé acu atá nó nach bhfuil an táirge laistigh de raon feidhme reachtaíochta comhchuibhithe ar leith ón Aontas (36) (37).

Teaglaim de tháirgí agus páirteanna, a gcomhlíonann gach ceann díobh an reachtaíocht is infheidhme, ní táirge críochnaithe atá inti i gcónaí nach mór dó féin reachtaíocht chomhchuibhithe ar leith ón Aontas a chomhlíonadh ar an iomlán. Mar sin féin, i gcásanna áirithe, teaglaim de tháirgí agus páirteanna éagsúla atá deartha nó curtha le chéile ag an duine céanna, meastar gur táirge críochnaithe amháin atá inti nach mór an reachtaíocht a chomhlíonadh amhlaidh leis. Go háirithe, tá monaróir na teaglama freagrach as táirgí oiriúnacha a roghnú chun an teaglaim a dhéanamh suas, chun an teaglaim a chur le chéile ar bhealach go gcomhlíonann sí forálacha na ndlíthe lena mbaineann, agus chun ceanglais uile na reachtaíochta a chomhlíonadh i ndáil leis an gcóimeáil, le Dearbhú Comhréireachta AE agus le marcáil CE. Fiú amháin nuair atá marcáil CE ar chomhpháirteanna nó ar pháirteanna, ní ráthaítear go huathoibríoch leis sin go bhfuil an táirge críochnaithe comhlíontach freisin. Ní mór do mhonaróirí comhpháirteanna agus páirteanna a roghnú ar bhealach ina bhfuil an táirge críochnaithe féin comhlíontach. Ní mór don mhonaróir a fhíorú ar bhonn cás ar chás cibé acu is gá nó nach gá teaglaim táirgí agus páirteanna a mheas mar tháirge críochnaithe amháin i ndáil le raon feidhme na reachtaíochta ábhartha.

Más rud é go gcuirtear dhá tháirge chríochnaithe nó níos mó ar fáil sa phacáiste céanna nach táirge críochnaithe aonair atá iontu ach atá beartaithe chun feidhmiú le chéile, ní mór don mhonaróir a mhargaíonn an teaglaim aghaidh a thabhairt ar rioscaí na dtáirgí a áirítear sa phacáiste nuair a úsáidtear in oibríocht le chéile iad.

Deisithe agus modhnuithe ar tháirgí

Tar éis iad a chur ar an margadh, is féidir go mbeidh táirgí faoi réir próisis sínte saolré. Cé go mbeartaítear le roinnt de na próisis sin an táirge a choinneáil ar bun nó a athbhunú chuig a bhail bhunaidh, tugtar le tuiscint le próisis eile go ndéantar modhnuithe substaintiúla ar an táirge.

Táirge a bhí faoi réir athruithe nó ollchóiriú tábhachtach tar éis é a chur i seirbhís, ní mór a mheas gur táirge nua é más rud é: i) go ndéantar a fheidhmíocht, a chríoch nó a chineál bunaidh a mhodhnú, gan é sin a bheith beartaithe sa mheasúnú riosca tosaigh; ii) gur athraíodh cineál na guaise nó gur méadaíodh leibhéal an riosca i ndáil le reachtaíocht chomhchuibhithe ábhartha an Aontais; agus iii) go gcuirtear an táirge ar fáil (nó go gcuirtear i seirbhís é má chumhdaítear freisin leis an reachtaíocht is infheidhme cur i seirbhís laistigh dá raon feidhme). Ní mór measúnú a dhéanamh ar an méid sin ar bhonn cás ar chás agus, go háirithe, i bhfianaise chuspóir na reachtaíochta agus chineál na dtáirgí a chumhdaítear leis an reachtaíocht atá i gceist.

I gcás ina measfar gur táirge nua é táirge modhnaithe (38), ní mór forálacha na reachtaíochta is infheidhme a chomhlíonadh leis an táirge sin nuair a chuirtear ar fáil é nó nuair a chuirtear i seirbhís é. Ní mór an méid sin a fhíorú tríd an nós imeachta iomchuí um measúnú comhréireachta a leagtar síos leis an reachtaíocht atá i gceist a chur i bhfeidhm. Go háirithe, más é an chonclúid a leanann as an measúnú riosca nach mór a mheas gur táirge nua an táirge modhnaithe, ansin is gá athmheasúnú a dhéanamh ar chomhlíonadh an táirge mhodhnaithe leis na ceanglais fhíor-riachtanacha is infheidhme agus ní mór don duine a dhéanann an modhnú substaintiúil na ceanglais chéanna a chomhlíonadh le monaróir bunaidh, mar shampla ullmhú na doiciméadachta teicniúla, dearbhú comhréireachta an Aontais Eorpaigh a tharraingt suas agus marcáil CE a ghreamú den táirge.

In aon chás, táirge modhnaithe a díoladh faoi ainm nó trádmharc duine nádúrtha nó dhlítheanaigh atá éagsúil leis an monaróir bunaidh, ba cheart a mheas gur táirge nua é agus go bhfuil sé faoi réir reachtaíocht chomhchuibhithe an Aontais. Tá an duine a dhéanann athruithe tábhachtacha ar an táirge freagrach as a fhíorú cibé acu ba cheart nó nár cheart a mheas gur táirge nua é i ndáil le reachtaíocht chomhchuibhithe ábhartha an Aontais. Más gá a mheas go bhfuil an táirge nua, is é an duine sin an monaróir, agus is air a bhíonn na hoibleagáidí comhfhreagracha. Thairis sin, i gcás ina dtagtar ar an gconclúid gur táirge nua é, ní mór measúnú comhréireachta iomlán a dhéanamh ar an táirge sula gcuirtear ar fáil ar an margadh é agus ní mór ainm agus seoladh teagmhála an mhonaróra nua a léiriú ar an táirge. Mar sin féin, ní mór an doiciméadacht theicniúil a thabhairt cothrom le dáta sa mhéid go bhfuil tionchar ag an modhnú ar cheanglais na reachtaíochta is infheidhme. Ní gá tástálacha a athdhéanamh ná doiciméadacht nua a tháirgeadh i ndáil le gnéithe nach bhfuil tionchar ag an modhnú orthu. Is faoin duine nádúrtha nó dlítheanach a dhéanann athruithe nó a áirithíonn go ndéantar athruithe ar an táirge a léiriú nach gá eilimintí uile na doiciméadachta teicniúla a thabhairt cothrom le dáta. Is é an duine nádúrtha nó dlítheanach a dhéanann athruithe nó a áirithíonn go ndéantar athruithe ar an táirge a bheidh freagrach as comhréireacht an táirge mhodhnaithe agus as dearbhú comhréireachta a tharraingt suas, fiú má úsáideann sé nó sí tástálacha agus doiciméadacht theicniúil atá ann cheana féin.

Táirgí a deisíodh (mar shampla tar éis lochta), gan a mheas gur táirgí nua iad, ní gá measúnú comhréireachta a dhéanamh orthu athuair, cibé acu ar cuireadh nó nár cuireadh an táirge bunaidh ar an margadh sular tháinig an reachtaíocht i bhfeidhm nó ina dhiaidh sin. Tá feidhm aige sin fiú má onnmhairíodh an táirge go sealadach chuig tríú tír le haghaidh na n-oibríochtaí deisiúcháin. Le haghaidh táirgí áirithe, ceanglaítear ar mhonaróirí páirteanna spártha a sholáthar do thríú páirtithe eile chun na deisiúcháin a dhéanamh, agus ar feadh íostréimhse áirithe (39). Is minic a dhéantar na hoibríochtaí deisiúcháin sin trí pháirt spártha a chur in ionad ní lochtach nó caite, rud atá comhionann, nó ar a laghad comhchosúil, leis an bpáirt bhunaidh (mar shampla is féidir go ndearnadh modhnuithe de thoradh dul chun cinn teicniúil, nó tháirgeadh scortha na seanpháirte), trí chártaí, comhpháirteanna nó fochóimeálacha a mhalartú. Má mhodhnaítear feidhmíocht bhunaidh táirge (laistigh den úsáid atá beartaithe, an raon feidhmíochta agus an chothabháil a ceapadh i dtosach i gcéim an dearaidh) toisc gur fearr a fheidhmíonn na páirteanna spártha a úsáidtear lena dheisiú de thoradh dul chun cinn teicniúil, níor cheart a mheas gur táirge nua an táirge sin de réir reachtaíocht chomhchuibhithe an Aontais. Dá réir sin, eisiatar oibríochtaí cothabhála go bunúsach ó raon feidhme reachtaíocht chomhchuibhithe an Aontais. Mar sin féin, i gcéim dhearaidh an táirge ní mór an úsáid atá beartaithe agus an chothabháil a chur san áireamh (40).

Bogearraí

Sa lá atá inniu ann, tá bogearraí fíor-riachtanach le haghaidh feidhmiú táirgí. Faoin reachtaíocht maidir le feistí leighis agus feistí leighis in vitro, bogearraí ina gceart féin ag a bhfuil gnéithe áirithe, meastar gur feiste leighis nó feiste leighis dhiagnóiseach in vitro iad (41). Le píosaí áirithe de reachtaíocht chomhchuibhithe an Aontais tagraítear go sainráite do na bogearraí atá comhtháite sa táirge (42).

Mar chuid den mheasúnú riosca tosaigh, tá oibleagáidí ar mhonaróir an táirge deiridh na rioscaí bogearraí atá comhtháite sa táirge sin a thuar tráth a chuirtear ar an margadh é. I gcoincheap na sábháilteachta táirge cuimsítear cosaint ar gach cineál riosca a eascraíonn as an táirge, lena n-áirítear ní hamháin rioscaí meicniúla, ceimiceacha, leictreacha ach na gnéithe sábháilteachta de chibir-rioscaí agus rioscaí a bhaineann le caillteanas nascachta gaireas.

D’fhéadfadh nuashonruithe nó deisiúcháin bogearraí a bheith inchurtha le hoibríochtaí cothabhála ar choinníoll nach modhnaítear leo táirge a cuireadh ar an margadh cheana ar bhealach go mb’fhéidir go ndéanfar difear do chomhlíonadh na gceanglas is infheidhme leis sin. Faoi mar atá i gceist i gcás deisiúcháin nó modhnuithe fisiceacha, ba cheart a mheas go bhfuil táirge modhnaithe go substaintiúil le hathrú bogearraí más rud é: i) go modhnaítear na feidhmeanna, an cineál nó an fheidhmíocht bhunaidh a bhí beartaithe don táirge le nuashonrú na mbogearraí agus nach ndearnadh foráil maidir leis sin sa mheasúnú riosca tosaigh; ii) gur athraíodh cineál na guaise nó gur méadaíodh leibhéal an riosca de thoradh nuashonrú na mbogearraí; agus iii) go gcuirtear an táirge ar fáil (nó gur cuireadh an táirge i seirbhís i gcás ina gcumhdófar sin le reachtaíocht chomhchuibhithe shonrach an Aontais).

2.2. Cur ar fáil ar an margadh

— Cuirtear táirge ar fáil ar an margadh nuair a sholáthraítear é lena dháileadh, lena thomhailt nó lena úsáid ar mhargadh an Aontais le linn gníomhaíocht tráchtála, cibé acu ar íocaíocht nó saor in aisce. — Tagraíonn coincheap an chur ar fáil do gach táirge aonair.

Cuirtear táirge ar fáil ar an margadh nuair a sholáthraítear é lena dháileadh, lena thomhailt nó lena úsáid ar mhargadh an Aontais le linn gníomhaíocht tráchtála, cibé acu ar íocaíocht nó saor in aisce (43). Áirítear le soláthar den sórt sin aon tairiscint ar dháileadh, tomhailt nó úsáid ar mhargadh an Aontais as a bhféadfadh soláthar iarbhír teacht i ndáil le táirgí a monaraíodh cheana (e.g. iarraidh ar cheannach, feachtais fógraíochta).

Ní mheastar gur cur ar fáil ar mhargadh an Aontais atá i gceist le táirge a sholáthar ach nuair a bheartaítear an táirge le haghaidh úsáid deiridh ar mhargadh an Aontais. Soláthar táirgí (cibé acu lena ndáileadh a thuilleadh, lena n-ionchorprú i dtáirge deiridh nó lena bpróiseáil nó lena scagadh a thuilleadh) arb é is aidhm dó sin an táirge deiridh a onnmhairiú lasmuigh de mhargadh an Aontais, ní mheastar gur cur ar fáil é sin. Is é a thuigtear as gníomhaíocht tráchtála earraí a sholáthar i gcomhthéacs gnó. Féadfar a mheas go ndéanann eagraíochtaí neamhbhrabúsacha gníomhaíochtaí tráchtála má oibríonn siad i gcomhthéacs den sórt sin. Ní féidir an méid sin a aithint ach ar bhonn cás ar chás agus tráthrialtacht na soláthairtí, saintréithe an táirge, rúin an tsoláthróra, etc. á gcur san áireamh. I bprionsabal, níor cheart a mheas gur i gcomhthéacs gnó a dhéantar soláthairtí ócáideacha de chuid carthanachtaí nó amaitéarach.

Le ‘úsáid’ tagraítear don chríoch atá beartaithe don táirge arna sainmhíniú ag an monaróir faoi choinníollacha is féidir a thuar go réasúnach. De ghnáth, is é sin úsáid deiridh an táirge.

An ról lárnach atá ag coincheap an chur ar fáil i reachtaíocht chomhchuibhithe an Aontais, baineann sé sin leis na hoibleagáidí inrianaitheachta atá ar na hoibreoirí eacnamaíocha uile sa slabhra soláthair agus leis an ról gníomhach is gá a bheith acu chun a áirithiú nach mbíonn saorchúrsaíocht ach ag táirgí comhlíontacha ar mhargadh an Aontais.

Tagraíonn coincheap an chur ar fáil do gach táirge aonair, seachas do chineál táirge, agus cibé acu a monaraíodh mar aonad aonair nó i sraitheanna é.

Le cur ar fáil táirge, glacadh leis gurb ann do thairiscint nó comhaontú (i scríbhinn nó ó bhéal) idir beirt daoine dhlítheanacha nó nádúrtha nó níos mó le haghaidh aistriú úinéireachta, seilbhe nó aon chirt eile (44) maidir leis an táirge atá i gceist tar éis thitim amach chéim na monaraíochta. Ní gá go gceanglaítear tabhairt ar láimh fhisiceach an táirge leis an aistriú.

Is féidir leis an aistriú sin a bheith ar íocaíocht nó saor in aisce, agus is féidir leis a bheith bunaithe ar aon chineál ionstraime dlí. Dá réir sin, meastar gur tharla aistriú táirge, mar shampla, in imthosca díolacháin, iasachta, fruilithe (45), léasúcháin agus bronntanais. Tuigtear le haistriú úinéireachta go mbeartaítear an táirge a chur ar fáil do dhuine dlítheanach nó nádúrtha eile.

2.3. Cur ar an margadh

— Cuirtear táirge ar an margadh nuair a chuirtear ar fáil ar mhargadh an Aontais é den chéad uair. De réir reachtaíocht chomhchuibhithe an Aontais, ní féidir aon táirge aonair a chur ar mhargadh an Aontais ach uair amháin. — Táirgí a chuirtear ar fáil ar an margadh ní mór an reachtaíocht chomhchuibhithe is infheidhme ón Aontas a chomhlíonadh i ndáil leis na táirgí sin tráth a chuirtear ar an margadh iad.

Chun críocha reachtaíocht chomhchuibhithe an Aontais, cuirtear táirge ar an margadh nuair a chuirtear ar fáil den chéad uair ar mhargadh an Aontais é. Ba cheart don mhonaróir nó d’allmhaireoir an oibríocht sin a dhéanamh (46). Nuair a sholáthraíonn monaróir nó allmhaireoir táirge do dháileoir (47) nó úsáideoir deiridh den chéad uair, déantar an oibríocht a lipéadú i gcónaí i dtéarmaí dlíthiúla mar ‘cur ar an margadh’. Aon oibríocht ina dhiaidh sin, mar shampla, ó dháileoir chuig dáileoir nó ó dháileoir chuig úsáideoir deiridh, sainmhínítear í mar chur ar fáil.

A mhéid a bhaineann le ‘cur ar fáil’, tagraíonn coincheap an chur ar an margadh do gach táirge aonair, seachas do chineál táirge, agus cibé acu a monaraíodh mar aonad aonair nó i sraitheanna é. Dá dhroim sin, ní féidir le cur ar mhargadh an Aontais tarlú ach uair amháin le haghaidh gach táirge aonair ar fud an Aontais agus ní tharlaíonn sin i ngach Ballstát. Cé gur soláthraíodh samhail nó cineál táirge sular tháinig reachtaíocht chomhchuibhithe nua ón Aontas i bhfeidhm lena leagtar síos ceanglais shainordaitheacha nua, ní mór na ceanglais nua sin a chomhlíonadh le haonaid aonair den tsamhail nó den chineál céanna, a chuirtear ar an margadh tar éis do na ceanglais nua teacht i bhfeidhm.

Chun táirge a chur ar an margadh ní mór tairiscint nó comhaontú (i scríbhinn nó ó bhéal) a bheith ann idir beirt daoine dhlítheanacha nó nádúrtha nó níos mó maidir le haistriú úinéireachta, seilbhe nó aon chirt maoine eile i ndáil leis an táirge atá i gceist; ceanglaítear leis sin gur críochnaíodh céim na monaraíochta. D’fhéadfaí an t-aistriú sin a dhéanamh ar íocaíocht nó saor in aisce. Ní cheanglaítear leis tabhairt ar láimh fhisiceach an táirge. Uaireanta déantar táirgí a mhonarú tar éis ordú a dhéanamh. Tairiscint nó comhaontú a tugadh i gcrích sular tugadh céim na monaraíochta chun críche, ní féidir a mheas gur cur ar an margadh atá i gceist leis sin (e.g. tairiscint chun táirge a mhonarú de réir sonraíochtaí áirithe arna gcomhaontú ag na páirtithe sa chonradh, i gcás nach ndéanfar an táirge a mhonarú ná a sheachadadh ach tráth níos faide anonn).

Meastar nach gcuirtear táirge ar an margadh i gcás inar fíor an méid seo a leanas maidir leis:

— déantar é a mhonarú chun críoch úsáid dhílis an duine mura gcumhdaítear i raon feidhme reachtaíocht chomhchuibhithe an Aontais táirgí a mhonaraítear chun críoch úsáid dhílis an duine (48) (49);

— ceannaíonn tomhaltóir i dtríú tír é fad atá sé i láthair go fisiceach sa tír sin (50) agus tugann an tomhaltóir isteach san Aontas é chun críoch úsáid phearsanta an duine sin;

— aistrítear iad ón monaróir i dtríú tír chuig ionadaí údaraithe san Aontas atá fostaithe ag an monaróir chun a áirithiú go gcomhlíonfaidh an táirge reachtaíocht chomhchuibhithe an Aontais (51);

— tugadh isteach é ó thríú tír i gcríoch chustaim an Aontais faoi bhealach, cuireadh i gcriosanna saorthrádála, i dtrádstórais, i stóráil shealadach nó i nósanna imeachta custaim speisialta eile é (ligean isteach sealadach nó próiseáil isteach) (52);

— déantar é a mhonarú i mBallstát d’fhonn é a onnmhairiú chuig tríú tír (áirítear leis sin comhpháirteanna arna soláthar do mhonaróir lena n-ionchorprú i dtáirge deiridh lena onnmhairiú i dtríú tír);

— aistrítear é chun tástáil nó bailíochtú a dhéanamh ar aonaid réamhtháirgthe a mheastar a bheith i gcéim na monaraíochta fós;

— a thaispeántar nó a oibrítear faoi choinníollacha rialaithe (53) ag aontaí trádála, taispeántais nó léirithe (54); nó

— tá sé i stoic an mhonaróra (nó i stoic an ionadaí údaraithe a bhunaítear san Aontas) nó an allmhaireora, i gcás nach gcuirfear an táirge ar fáil go fóill, is é sin, nuair nach bhfuil sé á sholáthar lena dháileadh, lena thomhailt ná lena úsáid, mura bhforáiltear a mhalairt i gcur i bhfeidhm na reachtaíochta comhchuibhithe is infheidhme ón Aontas.

Tá cur ar an margadh ar an bpointe ama is cinntithí maidir le cur i bhfeidhm reachtaíocht chomhchuibhithe an Aontais (55). Nuair a chuirtear táirgí ar fáil ar mhargadh an Aontais, ní mór an reachtaíocht chomhchuibhithe is infheidhme ón Aontas tráth an chur ar an margadh a chomhlíonadh leis na táirgí sin. Dá réir sin, táirgí nua a mhonaraítear san Aontas agus na táirgí uile a allmhairítear ó thríú tíortha (56) – cibé acu nua nó úsáidte – ní mór forálacha na reachtaíochta comhchuibhithe is infheidhme ón Aontas a chomhlíonadh leis na táirgí sin nuair a chuirtear ar an margadh iad i.e. nuair a chuirtear ar fáil den chéad uair ar mhargadh an Aontais iad. Táirgí comhlíontacha, ach a mbeidh siad curtha ar an margadh féadfar iad a chur ar fáil ina dhiaidh sin feadh an tslabhra seachadta gan breithnithe breise, fiú i gcás athbhreithnithe ar an reachtaíocht is infheidhme nó ar na caighdeáin chomhchuibhithe ábhartha, mura sonraítear a mhalairt sa reachtaíocht.

Tá oibleagáid ar na Ballstáit faoi chuimsiú faireachas margaidh a áirithiú nach mbeidh ach táirgí sábháilte agus comhlíontacha ar an margadh (57). Tá táirgí úsáidte, atá ar mhargadh an Aontais, faoi réir saorghluaiseachta de réir na bprionsabal a leagtar síos le hAirteagail 34 agus 36 CFAE. Ní mór a thabhairt faoi deara go bhfuil táirgí úsáidte a chuirtear ar fáil do thomhaltóirí le linn gníomhaíocht tráchtála faoi réir na Treorach maidir le sábháilteacht ghinearálta táirgí, mura soláthraítear iad mar sheandachtaí nó táirgí atá le deisiú nó le hathriochtú sula n-úsáidtear iad, ar choinníoll gur chuir an soláthróir an duine dá soláthraíonn sé an táirge ar an eolas go soiléir faoi sin.

2.4. Cur ar fáil agus cur ar an margadh i gcás ciandíolachán agus díolacháin ar líne

Táirgí a thairgtear lena ndíol ar líne nó trí mhodhanna eile ciandíolachán, meastar gur cuireadh ar fáil ar mhargadh an Aontais iad má tá an tairiscint spriocdhírithe ar úsáideoirí deiridh san Aontas. (58). Ciallaíonn sin go gcumhachtaítear d’údaráis faireachas margaidh seiceáil a dhéanamh agus na gníomhaíochtaí is gá a dhéanamh i ndáil leis na táirgí sin i gcomhréir le Rialachán (AE) 2019/1020 (féach caibidil 7 thíos). Meastar go bhfuil tairiscint díolacháin spriocdhírithe ar úsáideoirí deiridh san Aontas má dhíríonn an t-oibreoir eacnamaíoch ábhartha a ghníomhaíochtaí, ar aon mhodh, ar Bhallstát. An measúnú ar cibé acu atá nó nach bhfuil suíomh gréasáin atá suite laistigh nó lasmuigh den Aontas spriocdhírithe ar úsáideoirí deiridh an Aontais, ní mór é a dhéanamh ar bhonn cás ar chás, agus aon toisc ábhartha á cur san áireamh amhail na limistéir gheografacha ar féidir seachadadh chucu, na teangacha atá ar fáil agus a úsáidtear le haghaidh ordaithe, féidearthachtaí íocaíochta, etc. Fiú más amhlaidh atá suíomh gréasáin na n-oibreoirí eacnamaíocha nó na n-idirghabhálaithe inrochtana sa Bhallstát ina bhfuil an t-úsáideoir deiridh bunaithe nó ina shainchónaí, ní leor sin (59). Nuair a dhéantar foráil le comhéadan ar líne maidir le seachadadh san Aontas, nuair a ghlactar le híocaíocht ó thomhaltóirí/úsáideoirí deiridh ón Aontas leis agus nuair a úsáidtear teangacha an Aontais leis, is féidir a mheas gur roghnaigh an t-oibreoir go sainráite táirgí a sholáthar do thomhaltóirí nó úsáideoirí deiridh eile ón Aontas. Le seachadadh fisiceach táirge chuig úsáideoirí deiridh san Aontas, ar táirge é a ordaítear ó dhíoltóir ar líne ar leith atá bunaithe lasmuigh den Aontas, lena n-áirítear soláthraí seirbhíse comhlíonta, tugtar deimhniú dobhréagnaithe leis sin go gcuirtear táirge ar mhargadh an Aontais.

Is é an iarmhairt dhlíthiúil atá ann, má tá an tairiscint spriocdhírithe ar úsáideoirí deiridh san Aontas, táirgí a thairgtear lena ndíol ar líne nó trí mhodhanna eile ciandíolachán, is gá dóibh na rialacha is infheidhme uile ón Aontas a chomhlíonadh agus is féidir go mbeidh siad faoi réir seiceálacha ó údaráis faireachais margaidh de bhun Rialachán (AE) 2019/1020. An t-oibreoir eacnamaíoch a thairgeann an táirge lena dhíol ar líne nó trí mhodhanna eile ciandíolachán, ceanglaítear air dul i gcomhar leis na húdaráis faireachais margaidh arna iarraidh sin dóibh le haghaidh faisnéis comhlíonta nó le haghaidh gníomhaíochtaí eile (60). Má dhíoltar táirgí ar líne, is úsáideach go mbeidh marcáil CE agus aon rabhadh eile a cheanglaítear de réir na reachtaíochta is infheidhme léirithe sa suíomh gréasáin sin agus sofheicthe sula ndéanann an t-úsáideoir deiridh an ceannach.

Is féidir gur bealach sonrach atá i gceist le díolachán ar líne nó ciandíol chun táirgí a chur ar fáil ach ní gá gurb é atá ann cur ar fáil an táirge den chéad uair ar mhargadh an Aontais (i.e. cur ar an margadh). Maidir le cur iarbhír na dtáirgí sin ar an margadh, is féidir go mbeidh sé éagsúil le haghaidh gach táirge aonair, ag brath ar an slabhra dáilte sonrach, mar shampla:

— Leis an gciandíol nó leis an tairiscint ar líne is féidir go dtagrófar do tháirgí a cuireadh ar mhargadh an Aontais cheana. Is amhlaidh an cás i gcás inar chuir monaróir an Aontais nó allmhaireoir iad ar mhargadh an Aontais cheana sular tairgeadh iad lena ndíol ar líne nó trí mhodhanna eile ciandíola.

— Táirgí áirithe a thairgtear ar líne nó trí mhodhanna eile ciandíola d’úsáideoirí deiridh san Aontas, aistrítear iad ar dtús chuig soláthraithe seirbhíse comhlíonta atá lonnaithe san Aontas chun a ráthú go seachadfar iad go mear chuig úsáideoirí deiridh an Aontais. Dá réir sin, táirgí arna stóráil ag na soláthraithe seirbhíse comhlíonta agus a scaoiltear i saorchúrsaíocht, meastar gur soláthraíodh iad lena ndáileadh, lena dtomhailt nó lena n-úsáid ar mhargadh an Aontais agus gur cuireadh ar mhargadh an Aontais iad dá réir sin. Nuair a úsáideann oibreoir ar líne soláthraí seirbhíse comhlíonta ar an mbealach sin, trí na táirgí a loingsiú chuig an ionad próiseála orduithe san Aontas, tá na táirgí i gcéim dháileacháin an tslabhra soláthair (61). Meastar gur cuireadh na táirgí sin ar an margadh tráth a scaoiltear i saorchúrsaíocht iad.

— Is féidir le húsáideoirí deiridh san Aontas táirgí áirithe lasmuigh den Aontas a cheannach go díreach ar líne nó trí mhodhanna ciandíolachán eile. Cé go meastar go gcuirtear na táirgí sin ar fáil san Aontas roimh aon idirbheart chun críoch seiceálacha ó údaráis faireachais margaidh de bhun Rialachán (AE) 2019/1020, cuirtear ar an margadh iad tráth a bheidh ordú ó úsáideoir deiridh déanta agus deimhnithe le haghaidh táirge sonrach a monaraíodh cheana agus is ábhar don idirbheart agus atá réidh le loingsiú.

2.5. Táirgí a allmhairítear ó thíortha lasmuigh den Aontas

Gan beann ar a dtionscnamh, ní mór táirgí a bheith i gcomhréir leis an reachtaíocht chomhchuibhithe is infheidhme ón Aontas má chuirtear ar fáil ar mhargadh an Aontais iad. Táirgí a thagann ó thíortha lasmuigh den Aontas agus a bheartaítear a chur ar mhargadh an Aontais nó a bheartaítear le haghaidh úsáid phríobháideach nó tomhailt i gcríoch chustaim an Aontais, dearbhaítear gur le haghaidh scaoileadh i saorchúrsaíocht atá siad agus is féidir go ndéanfaidh údaráis a ainmnítear le haghaidh rialuithe ar tháirgí a thagann isteach i margadh an Aontais iad a sheiceáil.

Is é bunphrionsabal reachtaíocht chomhchuibhithe an Aontais gan beann ar thionscnamh na dtáirgí, gur gá dóibh a bheith i gcomhréir leis an reachtaíocht chomhchuibhithe is infheidhme ón Aontas má chuirtear ar fáil (nó má chuirtear i seirbhís (62)) iad ar mhargadh an Aontais. Táirgí a mhonaraítear san Aontas agus táirgí ó thíortha nach tíortha den Aontas iad, déileáiltear mar a chéile leo.

Tá feidhm ag reachtaíocht chomhchuibhithe an Aontais maidir le táirgí lasmuigh den Aontas nuair a chuirtear ar fáil ar mhargadh an Aontais iad den chéad uair; ní hamháin maidir le táirgí nuamhonaraithe ach freisin maidir le táirgí úsáidte agus athláimhe, lena n-áirítear táirgí a thagann ó ullmhú dramhaíola leictrí agus leictreonaí lena hathúsáid, ach níl feidhm aici maidir leis na táirgí sin atá ar mhargadh an Aontais cheana. Tá feidhm aici fiú maidir le táirgí úsáidte agus athláimhe a allmhairíodh ó thríú tír agus a monaraíodh sular tháinig reachtaíocht chomhchuibhithe an Aontais i bhfeidhm.

Sular féidir leo an t-úsáideoir deiridh san Aontas a shroicheadh, cuirfear táirgí ó thíortha lasmuigh den Aontas i láthair na n-údarás custaim agus dearbhófar iad le haghaidh an nós imeachta um scaoileadh i saorchúrsaíocht. Is é is cuspóir do scaoileadh i saorchúrsaíocht na foirmiúlachtaí allmhairiúcháin uile a chomhlíonadh ionas gur féidir na hearraí a chur ar fáil ar mhargadh an Aontais, agus a bheith i saorchúrsaíocht cosúil le haon táirge a dhéantar san Aontas. Dá bhrí sin, nuair a chuirtear táirgí i láthair na n-údarás custaim agus nuair a dhearbhaítear iad le haghaidh an nós imeachta um scaoileadh i saorchúrsaíocht, is féidir a mheas go ginearálta go bhfuil na hearraí á gcur ar mhargadh an Aontais; is gá dá réir sin go mbeidh na táirgí i gcomhréir leis an reachtaíocht chomhchuibhithe is infheidhme ón Aontas. Mar sin féin, sa chleachtas, ní fhéadfaidh an scaoileadh i saorchúrsaíocht ná an cur ar an margadh tarlú an tráth céanna. Is é atá i gceist le cur ar an margadh an tráth a sholáthraítear an táirge lena dháileadh, lena thomhailt nó lena úsáid ar mhaithe le reachtaíocht chomhchuibhithe an Aontais a chomhlíonadh. Is féidir go dtarlóidh cur ar an margadh roimh an scaoileadh i saorchúrsaíocht, mar shampla, i gcás díolacháin ar líne nó ciandíolacháin arna ndéanamh ag oibreoirí eacnamaíocha atá lonnaithe lasmuigh den Aontas Eorpach, fiú más féidir leis an tseiceáil fhisiceach ar chomhlíonadh na dtáirgí tarlú nuair a shroicheann siad na húdaráis chustaim san Aontas Eorpach ar a luaithe. Is féidir go dtarlóidh cur ar an margadh tar éis scaoileadh i saorchúrsaíocht freisin.

Táirgí a tháinig isteach i gcríoch an Aontais agus a gceanglaítear próiseáil bhreise a dhéanamh orthu chun bheith i gcomhréir leis an reachtaíocht chomhchuibhithe is infheidhme ón Aontas, ba cheart iad a chur faoin nós imeachta custaim iomchuí lena ndéantar foráil maidir leis an bpróiseáil sin (63). Ní féidir iad a dhearbhú le haghaidh saorchúrsaíochta ach tar éis a áirithiú go bhfuil siad comhlíontach.

Na húdaráis a ainmnítear le haghaidh rialuithe ar tháirgí a thagann isteach i margadh an Aontais agus údaráis faireachais margaidh, tá oibleagáid orthu agus cumhacht acu, bunaithe ar anailísí riosca, táirgí a thagann ó thríú tíortha a sheiceáil agus idirghabháil a dhéanamh de réir mar is iomchuí roimh a scaoileadh i saorchúrsaíocht, gan beann ar an tráth a chuirtear iad de facto ar mhargadh an Aontais. Is é is cuspóir dó sin cosc a chur le scaoileadh i saorchúrsaíocht agus dá réir sin le cur ar fáil táirgí i gcríoch an Aontais nach bhfuil i gcomhréir le reachtaíocht chomhchuibhithe ábhartha an Aontais nó a bhfuil riosca tromchúiseach ag baint leo maidir leis an tsláinte, an tsábháilteacht, an comhshaol nó leasanna poiblí eile (64). Mar sin féin, níor cheart scaoileadh i saorchúrsaíocht a mheas mar chruthúnas ar chomhréireacht le reachtaíocht chomhchuibhithe an Aontais, toisc nach gá go mbeadh seiceáil iomlán ar chomhlíonadh mar chuid den scaoileadh sin. Dá bhrí sin, féadfaidh táirgí a allmhairítear ó thíortha lasmuigh den Aontas a bheith faoi réir seiceálacha, iarrataí agus cinntí ina dhiaidh sin arna ndéanamh ag údaráis faireachais margaidh i gcomhréir le Rialachán (AE) 2019/1020. I gcás ina bhfuil cúis ag údaráis chustaim ag an gcéad phointe iontrála chun a chreidiúint nach bhfuil táirgí a thagann ó thríú tíortha agus atá i stóráil shealadach nó curtha faoi nós imeachta custaim seachas ‘scaoileadh i saorchúrsaíocht’ i gcomhréir leis an reachtaíocht chomhchuibhithe is infheidhme ón Aontas nó go bhfuil riosca ag baint leo, ceanglaítear orthu an fhaisnéis ábhartha uile a tharchur chuig oifig custaim inniúil an chinn scríbe.

Maidir le táirgí a allmhairítear ó thíortha lasmuigh den Aontas, déantar foráil le reachtaíocht chomhchuibhithe an Aontais maidir le ról speisialta don allmhaireoir. Glacann an t-allmhaireoir sin oibleagáidí áirithe air féin, ar léiriú iad sin go méid áirithe ar oibleagáidí monaróirí atá bunaithe laistigh den Aontas (65).

I gcás táirgí a allmhairítear ó thíortha lasmuigh den Aontas, féadfaidh ionadaí údaraithe roinnt cúraimí a dhéanamh thar ceann an mhonaróra (66). Más rud é, áfach, go soláthraíonn ionadaí údaraithe monaróra tríú tír táirge do dháileoir nó tomhaltóir laistigh den Aontas, ní ghníomhaíonn sé a thuilleadh mar ionadaí údaraithe agus sin amháin ach tagann sé chun bheith ina allmhaireoir agus tá sé faoi réir oibleagáidí allmhaireoirí. Thairis sin, chun na táirgí a thagann faoi raon feidhme Airteagal 4 de Rialachán (AE) 2019/1020 a chur ar mhargadh an Aontais, ní mór d’oibreoir eacnamaíoch a bheith bunaithe san Aontas agus a bheith freagrach as roinnt cúraimí i ndáil leis na táirgí sin (67).

2.6. Cur i seirbhís nó in úsáid (agus suiteáil)

— Tá tráth an chur i seirbhís ábhartha le haghaidh reachtaíocht chomhchuibhithe áirithe ón Aontas. — Tarlaíonn cur i seirbhís tráth na chéad úsáide laistigh den Aontas de chuid an úsáideora deiridh chun na gcríoch a bhí beartaithe dó.

Tarlaíonn cur i seirbhís tráth na chéad úsáide laistigh den Aontas de chuid an úsáideora deiridh chun na gcríoch a bhí beartaithe dó (68) (69). Úsáidtear an coincheap, mar shampla, i réimse na nArdaitheoirí, an Innealra, an Trealaimh Raidió, Ionstraimí Tomhais, Feistí Leighis, feistí leighis diagnóiseacha in vitro nó táirgí a chumhdaítear le EMC nó Treoracha ATEX, i dteannta cur ar an margadh, agus is é a thagann as sin raon feidhme reachtaíocht chomhchuibhithe an Aontais a leathnú thar thráth cur ar fáil táirge.

I gcás ina gcuirfidh fostaí táirge i seirbhís lena úsáid ag a fhostaithe, meastar gur cur i seirbhís atá sa chéad úsáid.

Ní fhéadfaidh na Ballstáit cur i seirbhís táirgí a chomhlíonann forálacha na reachtaíochta comhchuibhithe is infheidhme ón Aontas a thoirmeasc, a shrianadh ná bac a chur air sin (70). Mar sin féin, ceadaítear do na Ballstáit forálacha náisiúnta breise maidir le cur i seirbhís, suiteáil nó úsáid táirgí a choinneáil ar bun agus a ghlacadh, i gcomhréir leis an gConradh (go háirithe Airteagail 34 agus 36 CFAE) agus faoi réir reachtaíocht chomhchuibhithe an Aontais. Leis na forálacha náisiúnta sin ní fhéadfar a cheangal go ndéanfar modhnuithe ar tháirge a mhonaraítear i gcomhréir le forálacha na reachtaíochta comhchuibhithe is infheidhme ón Aontas ná a chosc go gcuirfear táirgí a chomhlíonann reachtaíocht chomhchuibhithe an Aontais ar fáil sa Bhallstát sin.

Mura soláthraítear a mhalairt i reachtaíocht shonrach an Aontais, i gcás ina mbeidh táirgí curtha ar an margadh i gcomhréir leis an reachtaíocht chomhchuibhithe is infheidhme ón Aontas an tráth sin, is féidir iad a chur i seirbhís freisin fiú má leasaíodh an reachtaíocht sin tar éis do na táirgí a bheith curtha ar mhargadh an Aontais agus dá bhrí sin ní chomhlíonann siad reachtaíocht nua an Aontais ina hiomláine. An gá chun comhlíonadh táirgí a léiriú tráth an chur i seirbhís, agus – más infheidhme – chun a léiriú go bhfuil siad suiteáilte go cuí, coinnithe ar bun agus úsáidte chun na críche atá beartaithe dóibh, ba cheart é a theorannú do tháirgí:

— nár cuireadh ar an margadh roimh a gcur i seirbhís (mar shampla táirgí a monaraíodh le haghaidh úsáid dhílis i gcás ina bhfuil úsáid dhílis laistigh de raon feidhme na reachtaíochta comhchuibhithe is infheidhme ón Aontas) ná nach féidir a úsáid ach tar éis cóimeáil, suiteáil nó ionramháil eile a bheith déanta; nó

— ar féidir tionchar a bheith ag na coinníollacha díolacháin ar a gcomhlíonadh (stóráil nó iompar, mar shampla).

2.7. Cur i bhfeidhm comhuaineach ghníomhartha comhchuibhithe an Aontais

— Ceanglais fhíor-riachtanacha agus ceanglais eile a leagtar síos i reachtaíocht chomhchuibhithe an Aontais, féadfaidh forluí a bheith eatarthu nó féadfaidh siad a bheith mar chomhlánú ar a chéile, ag brath ar na guaiseacha a chumhdaítear leis na ceanglais sin a bhaineann leis an táirge atá i gceist. — Ní féidir leis an gcur ar fáil ná leis an gcur i seirbhís tarlú ach nuair a chomhlíonann an táirge forálacha na reachtaíochta um chomhchuibhiú is fheidhme ar fad de chuid an Aontais an tráth a chuirtear ar an margadh é. — I gcás ina gcumhdófar an táirge nó an cuspóir beartais céanna le dhá ghníomh comhchuibhithe ón Aontas nó níos mó, is féidir go n-eisiafar cur i bhfeidhm gníomhartha áirithe uaireanta tar éis cur chuige lena n-áirítear anailís riosca ar an táirge i bhfianaise na húsáide atá beartaithe arna sainmhíniú ag an monaróir.

Le reachtaíocht chomhchuibhithe an Aontais cumhdaítear réimse leathan táirgí, guaiseacha agus tionchar (71), a bhfuil forluí eatarthu agus atá mar chomhlánú ar a chéile chomh maith leis sin. Dá bharr sin, is é an riail ghinearálta atá ann go mb’fhéidir gur gá píosaí éagsúla reachtaíochta a chur san áireamh le haghaidh táirge amháin, ós rud é nach féidir leis an gcur ar fáil ná leis an gcur i seirbhís tarlú ach nuair a chomhlíonann an táirge na forálacha uile is infheidhme agus nuair a bheidh an measúnú comhréireachta déanta i gcomhréir leis an reachtaíocht chomhchuibhithe uile is infheidhme ón Aontas.

Go ginearálta guaiseacha a chumhdaítear le ceanglais gníomhartha comhchuibhithe éagsúla ón Aontas, bheadh baint acu le gnéithe éagsúla atá mar chomhlánú ar a chéile i roinnt cásanna (mar shampla leis na Treoracha a bhaineann le Comhoiriúnacht Leictreamaighnéadach agus Brú-threalamh cumhdaítear feiniméin nach gcumhdaítear leis na Treoracha a bhaineann le Trealamh Ísealvoltais nó Innealra). Is gá, dá réir sin, na gníomhartha reachtacha éagsúla a chur i bhfeidhm go comhuaineach. Dá réir sin, ní mór an táirge a dhearadh agus a mhonarú i gcomhréir leis an reachtaíocht chomhchuibhithe uile is infheidhme ón Aontas, agus ní mór na nósanna imeachta um measúnú comhréireachta a dhéanamh air chomh maith leis sin de réir na reachtaíochta uile is infheidhme, mura bhforáiltear a mhalairt.

Le gníomhartha comhchuibhithe áirithe ón Aontas eisiatar óna raon feidhme táirgí a chumhdaítear le gníomhartha eile (72) nó ionchorpraítear leo ceanglais fhíor-riachtanacha gníomhartha eile (73) lena seachnaítear cur i bhfeidhm comhuaineach ceanglas iomarcach. I gcásanna eile, ní hamhlaidh atá agus tá feidhm fós ag prionsabal ginearálta an chur i bhfeidhm chomhuainigh i gcás ina bhfuil ceanglais ghníomhartha chomhchuibhithe an Aontais ina gcomhlánú ar a chéile.

Le dhá ghníomh chomhchuibhithe ón Aontas nó níos mó, is féidir an táirge, an ghuais nó an tionchar céanna a chumhdach. I gcás den sórt sin, d’fhéadfadh sé go réiteofaí an tsaincheist a bhaineann le forluí trí thosaíocht a thabhairt don ghníomh comhchuibhithe is sonraí ón Aontas (74). Chuige sin, is iondúil gur gá anailís riosca a dhéanamh ar an táirge, nó uaireanta is gá anailís a dhéanamh ar an gcríoch atá beartaithe don táirge, lena gcinntear ansin an reachtaíocht is infheidhme. Agus na guaiseacha a bhaineann le táirge á sonrú, féadfaidh an monaróir úsáid a bhaint as na caighdeáin chomhchuibhithe ábhartha is infheidhme maidir leis an táirge atá i gceist.

2.8. An úsáid / an mhí-úsáid atá beartaithe agus atá measartha intuartha

Ní mór do na monaróirí a bheith ag teacht le leibhéal cosanta a chomhfhreagraíonn don úsáid a fhorordaíonn siad don táirge faoi na coinníollacha úsáide is féidir a thuar go réasúnta.

Tá feidhm ag reachtaíocht chomhchuibhithe an Aontais i gcás ina mbainfear úsáid as táirgí a chuirtear ar fáil nó a chuirtear i seirbhís (75) ar an margadh, agus sin le haghaidh na húsáide atá beartaithe dóibh. Ciallaíonn an úsáid atá beartaithe an úsáid atá beartaithe do tháirge i gcomhréir leis an bhfaisnéis arna soláthar ag an monaróir (nó ag an allmhaireoir) a chuireann ar an margadh é, nó an ghnáthúsáid arna cinneadh le dearadh agus déantús an táirge.

Is iondúil go mbíonn táirgí réidh le húsáid, nó nach gá ach coigeartuithe a dhéanamh orthu is féidir a dhéanamh i bhfianaise na húsáide atá beartaithe dóibh. Tá táirgí ‘réidh le húsáid’ más féidir iad a úsáid mar atá beartaithe gan páirteanna breise a chur isteach. Meastar go bhfuil táirgí réidh le húsáid freisin mura gcuireann ach duine amháin na páirteanna uile óna bhfuil siad le cóimeáil iad ar an margadh, nó murar gá ach iad a ghléasadh nó a phlugáil isteach, nó má chuirtear ar an margadh iad gan na páirteanna a sholáthraítear ar leithligh go hiondúil agus a chuirtear isteach le haghaidh na húsáide atá beartaithe (e.g. cábla le haghaidh soláthar leictreach).

Ceanglaítear ar mhonaróirí a bheith ag teacht le leibhéal cosanta le haghaidh úsáideoirí na dtáirgí nó leasanna poiblí eile a chomhfhreagraíonn don úsáid a fhorordaíonn an monaróir le haghaidh an táirge san fhaisnéis táirge. Tá an méid sin ábhartha go háirithe i gcásanna ina bhfuil mí-úsáid táirge i gceist (76).

A mhéid a bhaineann le gníomhaíochtaí faireachais margaidh, ceanglaítear ar údaráis faireachais margaidh comhréireacht táirge a sheiceáil:

— i gcomhréir leis an gcríoch atá beartaithe dó (arna sainmhíniú ag an monaróir) agus

— faoi na coinníollacha úsáide is féidir a thuar go réasúnta (77), is é sin nuair a d’fhéadfadh an úsáid sin teacht as iompraíocht daoine atá dleathach agus intuartha go héasca.

Is é an iarmhairt atá aige sin ar na monaróirí gur gá dóibh na coinníollacha úsáide a mheas is féidir a thuar go réasúnta roimh tháirge a chur ar an margadh.

Ní mór do mhonaróirí breathnú níos faide ná a measann siad a bheith i gceist leis an úsáid atá beartaithe do tháirge agus iad a chur i suíomh gnáthúsáideora táirge ar leith agus a shamhlú cén úsáid a mheasann siad a bhainfidís as an táirge go réasúnta (78). Le haghaidh táirgí atá beartaithe le haghaidh úsáid allamuigh, ba cheart dóibh a mheas freisin conas a dhéanfar difear do shábháilteacht agus feidhmíocht an táirge le linn na húsáide agus sin le réamh-mheastacháin maidir leis na hathruithe ar dhálaí aeráide san Aontas. Ós rud é go bhfuil athrú ag teacht ar an aeráid cheana, ba cheart athbhreithniú a dhéanamh ar thoimhdí atá as dáta agus bunaithe ar bharúlacha agus feidhmíocht stairiúil. Má théann gnáth-shaolré an táirge thar 5 bliana, is féidir gur mian le monaróirí é a ullmhú freisin do dhálaí níos foircní a bhfuil coinne leo sa mheántéarma (79).

Tá sé tábhachtach freisin go gcuirfeadh údaráis faireachais margaidh san áireamh nach féidir na rioscaí uile a chosc le dearadh an táirge. Ba cheart a mheas go bhfuil maoirseacht agus cúnamh na n-úsáideoirí atá beartaithe mar chuid de na coinníollacha is féidir a thuar go réasúnta. Mar shampla, beartaítear meaisín-uirlisí gairmiúla áirithe lena n-úsáid ag oibrithe atá sciliúil agus oilte go measartha faoi mhaoirseacht a bhfostóra; ní féidir freagracht an mhonaróra a ghlacadh má thógann dáileoir nó soláthraí seirbhíse tríú páirtí na meaisín-uirlísí sin ar cíos lena n-úsáid ag tomhaltóirí neamhsciliúla agus neamhoilte.

In aon chás, níl oibleagáid ar an monaróir coinne a bheith leis nach gcuirfidh úsáideoirí coinníollacha dleathacha úsáide a tháirge san áireamh.

2.9. Feidhm gheografach (Stáit CSTE LEE, Tíortha agus Críocha Thar Lear, an Tuirc)

— Tá feidhm ag reachtaíocht chomhchuibhithe an Aontais maidir le Ballstáit an Aontais agus críocha áirithe den Aontas a mhéid is gá chun éifeacht a thabhairt do na socruithe a leagtar amach i gConradh Aontachais na mBallstát ábhartha. — Bunaítear an Comhaontú maidir leis an Limistéar Eorpach Eacnamaíoch idir an tAontas agus an Íoslainn, Lichtinstéin agus an Iorua. Leis an gComhaontú leathnaítear an margadh inmheánach chuig na trí Stáit CSTE sin – ar a dtugtar Stáit CSTE LEE de ghnáth. — Is é is aidhm don Chomhaontú maidir leis an Aontas Custaim idir an tAontas agus an Tuirc saorghluaiseacht táirgí a áirithiú idir an tAontas agus an Tuirc, trí dheireadh a chur le rialuithe allmhairí ar n